text:
Ekyamateeka Deuteronomy
Chapter 27
1 Awo Musa n'abakadde ba Isiraeri, ne balagira abantu, nga boogera nti Mwekuumenga ekiragiro kyonna kye mbalagira leero.
2 Kale olulituuka ku lunaku olwo lwe mulisomoka Yoludaani okuyingira mu nsi Mukama Katonda wo gy'akuwa, olyesimbira amayinja amanene, n'ogasiigako ennoni:
3 era oliwandiika ku go ebigambo byonna eby'amateeka gano, bw'olimala okusomoka; olyoke oyingire mu nsi Mukama Katonda wo gy'akuwa, ensi ekulukuta amata n'omubisi gw'enjuki, nga Mukama, Katonda wa bajjajja bo, bwe yakusuubiza.
4 Awo olulituuka bwe muliba nga musomose Yoludaani; ne mulyoka musimba amayinja gano, ge mbalagira leero, ku lusozi Ebali, n'ogasiigako ennoni.
5 Era olizimbira eyo ekyoto kya Mukama Katonda wo, ekyoto eky'amayinja: togayimusangako kintu kya kyuma.
6 Ekyoto kya Mukama Katonda wo onookizimbyanga amayinja agatali mateme: era okwo kw'onooweeranga ebiweebwayo ebyokebwa eri Mukama Katonda wo:
7 era onoosalanga ebiweebwayo olw'emirembe, n'oliiranga eyo; era onoosanyukiranga mu maaso ga Mukama Katonda wo.
8 Era oliwandiikira ddala bulungi ku mayinja ago ebigambo byonna eby'amateeka gano.
9 Awo Musa ne bakabona Abaleevi ne bagamba Isiraeri yenna nti Musirike, muwulire, ggwe Isiraeri; leero ofuuse eggwanga lya Mukama Katonda wo.
10 Kyonoovanga ogondera eddoboozi lya Mukama Katonda wo, n'okolanga ebiragiro bye n'amateeka ge, bye nkulagira leero.
11 Awo Musa n'akuutiira abantu ku lunaku olwo, ng'ayogera nti
12 Bano be baliyimirira ku lusozi Gerizimu okusabira abantu omukisa nga mumaze okusomoka Yoludaani; Simyoni, ne Leevi, ne Yuda, ne Isakaali, ne Yusufu, ne Benyamini:
13 era bano be baliyimirira ku lusozi Ebali olw'okukolima; Lewubeetu; Gaadi, ne Aseri, ne Zebbulooni; Ddaani, ne Nafutaali.
14 Kale Abaleevi baliddamu ne bagamba abasajja bonna aba Isiraeri n'eddoboozi ddene nti
15 Akolimirwe omuntu akola ekifaananyi ekyole oba ekifumbe, eky'omuzizo eri Mukama; omulimu gw'engalo z'omukozi, n'akisimba mu kyama. Abantu bonna ne baddamu ne bagamba nti Amiina.
16 Akolimirwe oyo anyooma kitaawe oba nnyina. Abantu bonna ne bagamba nti Amiina.
17 Akolimirwe oyo ajjulula ensalo ya muliraanwa we. Abantu bonna ne bagamba nti Amiina.
18 Akolimirwe oyo akyamya omuzibe w'amaaso okuva mu kkubo. Abantu bonna ne bagamba nti Amiina.
19 Akolimirwe oyo akyamya ensonga eya munnaggwanga n'atalina kitaawe ne nnamwandu. Abantu bonna ne bagamba nti Amiina.
20 Akolimirwe oyo asula ne mukazi wa kitaawe; kubanga abikkudde olukugiro lwa kitaawe. Abantu bonna ne bagamba nti Amiina:
21 Akolimirwe oya asula n'ensolo yonna yonna. Abantu bonna ne bagamba nti Amiina.
22 Akolimirwe oyo asula ne mwannyina, muwala wa kitaawe oba muwala wa nnyina. Abantu bonna ne bagamba nti Amiina.
23 Akolimirwe oyo asula ne mukoddomi we. Abantu bonna ne bagamba nti Amiina.
24 Akolimirwe oyo akuba muliraanwa we mu kyama. Abantu bonna ne bagamba nti Amiina.
25 Akolimirwe oyo alya empeera olw'okuttisa omuntu ataliiko musango. Abantu bonna ne bagamba nti Amiina.
26 Akolimirwe oyo atanyweza bigambo by’amateeka gano okubikolanga. Abantu bonna ne bagamba nti Amiina.


c: text/html

text:
Yobu Job
Chapter 28
1 Mazima waliwo gye basimira ffeeza, N'ekifo kya zaabu gye balongoosa.
2 Ekyuma kiggibwa mu ttaka, N'ekikomo bakisaanuusa okukiggya mu jjinja.
3 Abantu babibira ekizikiza, Ne bakenneenya okutuuka ku nsalo ekomererayo, Amayinja ag'ekizikiza ekikutte n'ag'ekisiikirize eky'okufa.
4 Basima obunnya obuli ewala n'abantu we batuula; Beerabirwa ekigere ekiyitawo: Balengejjera wala n'abantu, bawuubibwawuubibwa eruuyi n'eruuyi.
5 Ensi ye evaamu emmere: Era wansi evuunikibwa ng'ekivuunikibwa n'omuliro.
6 Amayinja gaayo kifo kya safiro, Era erina enfuufu eya zaabu.
7 Ekkubo eryo tewali nnyonyi eyigga erimanyi, So n'amaaso ga kamunyi tegalirabanga.
8 Ensolo ezaamalala teziririnnyangamu, So n'empologoma enkambwe teriyitangamu.
9 Agolola omukono gwe ku jjinja ery'embaalebaale; Avuunika ensozi okuviira ddala we zisibuka.
10 Atema ensalosalo mu njazi; N'amaaso ge galaba buli kintu eky'omuwendo omungi.
11 Asiba emigga gireme okukulukuta; N'ekigambo ekyakisibwa akireeta awalaba.
12 Naye amagezi ganaalabikanga wa? N'ekifo eky'okutegeera we kubeera kiri ludda wa?
13 Abantu tebamanyi muwendo gwago; So tegalabika mu nsi ey'abalamu.
14 Obuziba bwogera nti Tegali mu nze: N'ennyanja eyogera nti Tegali we ndi.
15 Tegafunika lwa zaabu, So ne ffeeza teripimibwa okugagula.
16 Tegayinzika kwenkanyankanyizibwa ne zaabu eya Ofiri, Ne onuku ey'omuwendo omungi oba safiro.
17 Zaabu n'endabirwamu tebiyinza kugenkana: So n'amakula aga zaabu ennungi tegaabenga buguzi bwago.
18 Tebaayogerenga ku kolali n'amayinja ag'endabirwamu: Weewaawo, omuwendo ogw'amagezi gusinga amayinja amatwakaavu.
19 Topazi eriva e Buwesiyopya teriigenkanenga, So tegenkanyankanyizibwenga ne zaabu ennungi.
20 Kale amagezi gava wa? N'ekifo okutegeera we kubeera kiri ludda wa?
21 Kubanga gakwekebwa amaaso g'abalamu bonna, Era gakisibwa ennyonyi ez'omu bbanga.
22 Okuzikirira n'Okufa kwogera nti Twawulira ekigambo kyago n'amatu gaffe.
23 Katonda ategeera ekkubo lyago, Era ye amanyi ekifo kyago.
24 Kubanga atunuulira okutuuka ku nkomerero z'ensi, Era alaba ebiri wansi w'eggulu lyonna;
25 Okukolera empewo ekigera; Weewaawo, apima amazzi n'ekipima.
26 Bwe yateekera enkuba etteeka, N'ekkubo ery'okumyansa okw'okubwatuka:
27 Awo n'alyoka agalaba n'agabuulira; Yaganyweza, weewaawo, n'agakenneenyeza ddala.
28 Era n'agamba abantu nti Laba, okutya Mukama okwo ge magezi; N'okuleka obubi kwe kutegeera.

robotstxt: allowed

filter: keep


text:
1 Samwiri 1 Samuel
Chapter 22
1 Dawudi kyeyava avaayo, n'adduka n'atuuka ku mpuku ya Adulamu: awo baganda be n'ennyumba ya kitaawe yonna bwe baakiwulira, ne baserengeta ne bagendayo gy'ali.
2 Awo buli muntu eyali alaba ennaku na buli muntu eyalina ebbanja na buli eyalina obuyinike, ne bakuŋŋaana gy'ali; n'afuuka omukulu waabwe: awo ne waba naye abasajja nga bikumi bina.
3 Awo Dawudi n'avaayo n'agenda e Mizupa ekya Mowaabu: n'agamba kabaka wa Mowaabu nti Kitange ne mmange bafulume babe nammwe, okutuusa lwe ndimanya Katonda by'alinkolera.
4 Awo n'abaleeta mu maaso ga kabaka wa Mowaabu: ne batuula naye ekiseera kyonna Dawudi ng'akyali mu mpuku.
5 Awo nnabbi Gaadi n'agamba Dawudi nti Tobeera mu mpuku; genda, otuuke mu nsi ya Yuda. Awo Dawudi n'agenda n'atuuka mu kibira Keresi.
6 Awo Sawulo n'awulira nga Dawudi alabise n'abasajja abaali naye: era Sawulo yali atudde e Gibeya, munda w'omumyuliru mu Laama, ng'akutte effumu lye mu ngalo, n'abaddu be bonna baali bayimiridde okumwetooloola.
7 Sawulo n'agamba abaddu be abaali bayimiridde okumwetooloola nti Muwulire nno, mmwe Ababenyamini; mutabani wa Yese aliwa buli muntu ku mmwe ennimiro n'ensuku ez'emizabbibu, alibafuula mwenna okuba abaami b'enkumi era abaami b'ebikumi;
8 mwenna ne muneekobaana, so tewali ambikkulira mutabani wange bw'alagaana endagaano ne mutabani wa Yese, so tewali ku mmwe ansaasidde, newakubadde antegeeza nga mutabani wange yampererera omuddu wange okuteega nga leero?
9 Awo Dowegi Omwedomu, eyayimirira awali abaddu ba Sawulo, n'alyoka addamu n'ayogera nti Nalaba mutabani wa Yese ng'ajja e Nobu, eri Akimereki mutabani wa Akitubu.
10 N'amubuuliza eri Mukama n'amuwa ebyokulya n'amuwa ekitala kya Goliyaasi Omufirisuuti.
11 Awo kabaka n'alyoka atuma okuyita Akimereki kabona, mutabani wa Akitubu, n'ennyumba yonna eya kitaawe: bakabona abaali e Nobu ne bajja bonna eri kabaka.
12 Sawulo n'ayogera nti Wulira nno, ggwe mutabani wa Akitubu. N'addamu nti Nze nzuuno, mukama wange.
13 Sawulo n'amugamba nti Mwanneekobaanira ki, ggwe ne mutabani wa Yese, kubanga wamuwa emigaati n'ekitala; n'omubuuliza eri Katonda, angolokokereko, okuteega nga leero?
14 Awo Akimereki n'addamu kabaka n'ayogera nti Era ani ku baddu bo bonna amwenkana Dawudi obwesigwa, ye mukoddomi wa kabaka, era ayingizibwa mu kuteesa kwo era ow'ekitiibwa mu nnyumba yo?
15 Nsoose leero okumubuuliza eri Katonda? kiddire eri: kabaka aleme okussaako omuddu we ekigambo kyonna, newakubadde ennyumba ya kitange yonna: kubanga omuddu wo taliiko ky'amanyi ku bino byonna, newakubadde ebitono newakubadde ebingi.
16 Kabaka n'ayogera nti Tooleme kufa, Akimereki, ggwe n'ennyumba ya kitaawo yonna,
17 Awo kabaka n'agamba abambowa abaali bayimiridde okumwetooloola nti Mukyuke mutte bakabona ba Mukama; kubanga n'omukono gwabwe guli ne Dawudi, era kubanga baamanya nga yadduka, ne batakimbikkulira. Naye abaddu ba kabaka ne bagaana okussaawo omukono gwabwe okugwa ku bakabona ba Mukama.
18 Awo kabaka n'agamba Dowegi nti Kyuka ggwe obagweko bakabona. Awo Dowegi Omwedomu n'akyuka n'agwa ku bakabona, n'atta ku lunaku olwo abantu kinaana mu bataano abaayambalanga ekkanzu eya bafuta.
19 Ne Nobu, ekibuga kya bakabona, n'akitta n'obwogi bw'ekitala, abasajja era n'abakazi, abaana abato n'abayonka, n'ente n'endogoyi n'endiga, n'obwogi bw'ekitala.
20 Awo omwana omu owa Akimereki, mutabani wa Akitubu, erinnya lye Abiyasaali, n'awona n'adduka okugoberera Dawudi.
21 Abiyasaali n'abuulira Dawudi Sawulo ng'asse bakabona ba Mukama.
22 Awo Dawudi n'agamba Abiyasaali nti Namanya ku lunaku olwo, Dowegi Omwedomu bwe yaliiyo, nga talirema kumubuulira Sawulo: nze nassa abantu bonna ab'omu nnyumba ya kitaawo.
23 Ggwe beera nange, totya; kubanga oyo anoonya obulamu bwange anoonya obulamu bwo: kubanga awali nze onoobanga mirembe.


text:
Abasuubuzi baziimudde ebya Minisita
Poliisi eyise abakulembeze b’abasuubuzi mu Kampala abeegattira mu kibiina ki KACITA bannyonyole lwaki bakuma omuliro mu basuubuzi.
Bano basuubirwa okulabikako ku CPS enkya wabula Issa Sekitto, ayogerera KACITA atutegeezezza nti basabye bannamateeka baabwe bawandiikire poliisi nga bagitegeeza nti baakulabikako ku balaza sso ssi enkya.
Bino webijjidde, ng’abasuubuzi bagaanye ekiteeso eky’okugira nga bayimirizza akeediimo, nga bwebateeseganya ne gavumenti.
Baagala gavuemnti esooke eyimirize eky’okubasoloozako sente okutuusa nga basazeewo ekyenkomeredde.
Suhail Mugabi abadde mu lukung’ana, abasuubuzi bano lwebakubye ku kibangirizi kyabwe e Lugogo.


text:
Ekyabalamuzi Judges
Chapter 20
1 Awo abaana ba Isiraeri bonna ne balyoka bafuluma, ekibiina ne kikuŋŋaana ng'omuntu omu, okuva ku Ddaani okutuuka ku Beeruseba, wamu n'ensi y'e Gireyaadi, eri Mukama e Mizupa.
2 Abakungu b'abantu bonna, ab'ebika byonna ebya Isiraeri, ne beeraga mu kkuŋŋaaniro ly'abantu ba Katonda, abasajja abatambula n'ebigere abaasowolanga ebitala obusiriivu buna.
3 (Era abaana ba Benyamini baali bawulidde ng'abaana ba Isiraeri bayambuse e Mizupa.) Abaana ba Isiraeri ne boogera nti Tubuulire, obubi buno bwakolebwa butya?
4 Awo Omuleevi bba w'omukazi gwe batta, n'addamu n’ayogera nti Natuuka e Gibea, ekya Benyamini, nze n'omuzaana wange, okusulayo.
5 Abasajja ab'e Gibea ne bangolokokerako, ne bazingiza ennyumba enjuyi zonna mwe nnali ekiro; nze baali baagala okunzita, n'omuzaana wange baamukwata, era yafa.
6 Ne ntwala omuzaana wange, ne mmusalaasala ebitundu, ne mmuweereza okubunya ensi yonna ey'obusika bwa Isiraeri: kubanga baakola eky'obukaba era eky'obusirusiru mu Isiraeri.
7 Mulabe, mmwe abaana ba Isiraeri, mwenna, muleete amagezi gammwe muteese.
8 Abantu bonna ne bagolokoka ng'omuntu omu nga boogera nu Tewali muntu mu ffe aligenda mu weema ye, so tewali mu ffe alikyama okuyingira mu nnyumba ye.
9 Naye kaakano ekigambo kye tulikola e Gibea kye kino; tulyambuka okulwana nakyo nga tukubye akalulu;
10 era tuliggya abasajja kkumi ku buli kyasa okubunya ebika byonna ebya Isiraeri, era kikumi ku buli lukumi, era lukumi ku buli kakumi, okusakira abantu emmere, bwe balituuka e Gibea ekya Benyamini balyoke bakole ng'obusirusiru bwonna bwe buli bwe baakolera mu Isiraeri.
11 Awo, abasajja bonna aba Isiraeri ne bakuŋŋaanira ku kibuga, nga beegaasse ng'omuntu omu.
12 Awo ebika bya Isiraeri ne batuma abantu okubunya ekika kyonna ekya Benyamini nga boogera nti Bubi ki obwo obwakolebwa mu mmwe?
13 Kale kaakano muweeyo abasajja, abaana aba Beriali; abaali mu Gibea; tulyoke tubatte, tuggyemu obubi mu Isiraeri. Naye Benyamini n'agaana okuwulira eddoboozi lya baganda baabwe abaana ba Isiraeri.
14 Awo abaana ba Benyamini ne bava mu bibuga ne bakuŋŋanira e Gibea, okugenda okutabaala abaana ba Isiraeri.
15 Abaana ba Benyamini ne bababala ku lunaku olwo abaava mu bibuga abassajja abaasowolanga ebitala obukumi bubiri mu kakaaga, obutassaako abo abaatuula mu Gibea be baabala abasajja abalonde lusanvu.
16 Mu bantu bano bonna mwalimu abasajja abalonde aba kkono lusanvu; buli omu yayinza okuvuumuulira amayinja oluviiri, n’atasubwa:
17 Abasajja ba Isiraeri, obutassaako Benyamini, baababala abasajja abaasowolanga ebitala obusiriivu buna: abo bonna nga bazira.
18 Abaana ba Isiraeri ne bagolokoka, ne bayambuka e Beseri, ne babuuza Katonda abalagule; ne bagamba nti Ani alisooka okutwambukira okulwana: n'abaana ba Benyamini? Mukama n'ayogera nti Yuda ye alisooka.
19 Abaana ba Isiraeri ne bagolokoka enkya, ne basiisira ku Gibea.
20 Abasajja ba Isiraeri ne bafuluma okulwana ne Benyamini; abasajja ba Isiraeri ne basimba ennyiriri okulwanira nabo e Gibea.
21 Awo abaana ba Benyamini ne bava mu Gibea ne bamegga wansi ne bazikiriza ku lunaku olwo abasajja obukumi bubiri mu enkumi bbiri ku Baisiraeri.
22 Awo abantu, abasajja ba Isiraeri, ne beegumya emyoyo, ne basimba ennyiriri nate mu kifo mwe baali bazisimbidde ku lunaku olw'olubereberye:
23 (Era abaana ba Isiraeri ne balinnya ne bakaabira amaziga mu maaso ga Mukama okutuusa akawungeezi; ne babuuza Mukama nga boogera nti Naasembera nate okulwana n'abaana ba Benyamini muganda wange? Mukama n'ayogera nti Yambuka okulwana naye.)
24 Awo abaana ba Isiraeri ne basembera okulwana n'abaana ba Benyamini ku lunaku olw'okubiri.
25 Benyamini n'ava mu Gibea ku lunaku olw'okubiri okulwana nabo, ne bamegga wansi ne bazikiriza nate abasajja kakumi mu kanaana ku Isiraeri; abo bonna baasowolanga ebitala.
26 Awo abaana ba Isiraeri bonna n'abantu bonna ne balyoka balinnya ne batuuka e Beseri, ne bakaaba amaziga, ne batuula eyo mu maaso ga Mukama, ne basiiba ku lunaku olwo okutuusa akawungeezi; ne bawaayo ebiweebwayo ebyokebwa n'ebiweebwayo olw'emirembe mu maaso ga Mukama:
27 Abaana ba Isiraeri ne babuuza Mukama, (kubanga ssanduuko ey'endagaano ya Katonda yaliyo mu nnaku ezo,
28 ne Finekaasi mutabani wa Eriyazaali mutabani wa Alooni yayimiriranga mu maaso gaayo mu nnaku ezo) nga boogera nti Naafuluma nate omulundi ogw'okusatu okulwana n'abaana ba Benyamini muganda wange nantiki naalekera awo? Mukama n'ayogera nti Yambuka, kubanga enkya naamugabula mu mukono gwo.
29 Awo Isiraeri n'assaawo abateezi okuteega Gibea enjuyi zonna.
30 Awo abaana ba Isiraeri ne bambuka okulwana n'abaana ba Benyamini ku lunaku olw'okusatu, ne basimba ennyiriri zaabwe nga boolekera Gibea ng'olulala.
31 Abaana ba Benyamini ne bafuluma okulwana n'abantu, ne basendebwasendebwa okuva ku kibuga; ne batanula okukuba n'okutta ku bantu ng'olulala, mu nguudo, olumu lwe lwambuka e Beseri, n'olulala e Gibea, ne mu nnimiro, abasajja ba Isiraeri ng'asatu.
32 Abaana ba Benyamini ne boogera nti Bameggeddwa mu maaso gaffe ng'olubereberye. Naye abaana ba Isiraeri ne boogera nti Tudduke, tubasendesende okuva ku kibuga bagende mu nguudo.
33 Abasajja ba Isiraeri bonna ne bagolokoka ne bava mu kifo kyabwe, ne basimba ennyiriri zaabwe mu Baalutamali: n'abateezi ba Isiraeri ne bafubutuka okuva mu kifo kyabwe, okuva mu Maalegeba.
34 Ne wayita okulwana ne Gibea abasajja abaalondebwa mu Isiraeri yenna, kakumi, ne balwana nnyo: naye baali tebamanyi ng'akabi kabali kumpi.
35 Mukama n'akuba Benyamini mu msaso ga Isiraeri: abaana ba Isiraeri ku lunaku olwo ne bazikiriza ku Benyamini abasajja obukumi bubiri mu enkumi ttaano mu kikumi: abo bonna baasowolanga ebitala.
36 Awo abaana ba Benyamini ne balaba nga bakubiddwa: kubanga abasajja ba Isiraeri baasegulira Benyamini, kubanga baali beesize abateezi be baali bateezezza e Gibea.
37 Awo abateezi ne banguwa ne bafubutuka ku Gibea; abateezi ne basembera enjuyi zonna, ne batta ekibuga kyonna n'obwogi bw'ekitala.
38 Era akabonero abasajja ba Isiraeri n'abateezi ke baali balagaanye ke kano, bo akunyoosa ekire ekinene eky'omukka okuva mu kibuga.
39 Abasajja ba Isiraeri ne bakyuka mu lutalo, ne Benyamini n'atanula okukuba n'okutta ku basajja ba Isiraeri abasajja ng'asatu: kubanga baayogera nti Mazima bameggeddwa mu maaso gaffe nga mu lutabaalo olw'olubereberye.
40 Naye ekire bwe kyasooka okunyooka okuva mu kibuga ng'empagi y'omukka, Ababenyamini ne batunula ennyuma, era, laba, ekibuga kyonna nga kinyooka akutuusa mu ggulu.
41 Awo abasajja ba Isiraeri ne bakyuka, abasajja ba Benyamini ne bawuniikirira: kubanga baalaba ng'akabi kabatuuseeko.
42 Awo ne bakuba amabega mu maaso g'abasajja ba Isiraeri okugenda mu kkubo eridda mu ddungu; naye olutalo ne lubagoberera kumpi; nabo abaava mu bibuga ne babazikiriza wakati mu byo.
43 Ne bazingiza Ababenyamini enjuyi zonna, ne babayigganya, ne babalinnyirira mu bisulo byabwe, okutuusa emitala w'e Gibea ku luuyi lw'ebuvanjuba.
44 Ne wagwa ku Benyamini abasajja kakumi mu kanaana; abo bonna basajja bazira.
45 Ne bakyuka ne badduka mu kkubo ly'eddungu okutuuka ku jjinja lya Limoni: ne bafuuza abaali badduse mu nguudo abasajja enkumi ttaano; ne babayigganya okutuuka e Gidomu, ne babattako abasajja enkumi bbiri.
46 Bwe batyo bonna abaagwa ku lunaku olwo ku Benyamini baali abasajja obukumi bubiri mu enkumi ttaano abaasowolanga ebitala; abo bonna basajja bazira:
47 Naye abasajja lukaaga ne bakyuka ne baddukira mu kkubo ly'eddungu ne batuuka ku jjinja lya Limoni, ne babeera mu jjinja lya Limoni okumalayo emyezi ena.
48 Abasajja ba Isiraeri ne bakyuka nate okulwana n'abaana ba Benyamini, ne babatta n'obwogi bw'ekitala, ekibuga kyonna era n'ente ne byonna bye baasanga: era n'ebibuga byonna bye baasanga ne babyokya.


text:
Okuva - Exodus
Essuula 6
1 Mukama n'amugamba Musa nti Kaakano bw'oliraba bye ndimukola Falaawo: kubanga n'omukono ogw'amaanyi alibaleka, era n'omukono ogw'amaanyi alibagoba mu nsi ye.
2 Katonda n'ayogera ne Musa, n'amugamba nti NZE YAKUWA:
3 nnalabikira Ibulayimu, ne Isaaka, ne Yakobo, nga Katonda Omuyinza w'ebintu byonna, naye mu linnya lyange YAKUWA saamanyibwa nabo.
4 Ne nnyweza nate endagaano yange nabo, okubawa ensi ya Kanani, ensi ey'okutambula kwabwe, gye baatambulamu.
5 Nate ne mpulira okusinda kw'abaana ba Isiraeri, Abamisiri be baafuula abaddu; ne njijukira endagaano yange.
6 Kyova obabuulira abaana ba Isiraeri nti Nze Yakuwa, nange ndibaggyako emigugu egy'Abamisiri, ndibaggirawo obuddu bwabwe, ndibanunula n'omukono gwe ndigolola n'emisango eminene:
7 era ndibeetwalira okubeera eggwanga, nange ndibabeerera Katonda: nammwe mulimanya nga nze Yakuwa Katonda wammwe, abaggya mu migugu egy'Abamisiri.
8 Era ndibayingiza mu nsi eri, gye nnayimusiza omukono gwange okugiwa Ibulayimu ne Isaaka ne Yakobo; ndigiwa mmwe okubeera obutaka: nze Yakuwa.
9 Musa n'agamba bw'atyo abaana ba Isiraeri: naye ne batawulira Musa ku lw'obunaku obw'omwoyo, era ne ku lw'obuddu obukambwe.
10 Mukama n'agamba Musa ng'ayogera nti
11 Yingira, ogambe Falaawo kabaka w'e Misiri abaleke abaana ba Isiraeri bave mu nsi ye.
12 Musa n'ayogera mu maaso ga Mukama ng'agamba nti Laba, abaana ba Isiraeri tebampulidde; Falaawo anampulira atya nze atakomolebwa mimwa?
13 Mukama n'agamba Musa ne Alooni, n'abalagira eri abaana ba Isiraeri n'eri Falaawo kabaka w'e Misiri, okuggya abaana ba Isiraeri mu nsi y'e Misiri.
14 Abo gye mitwe gy'ennyumba za bajjajja baabwe: abaana ba Lewubeeni omubereberye wa Isiraeri: Kanoki, ne Palu, Kezulooni, ne Kalumi: abo bye bika bya Lewubeeni.
15 N'abaana ba Simyoni; Yemweri, ne Yamini, ne Okadi, ne Yakini, ne Zokali, ne Sawuli omwana w'omukazi Omukanani: abo bye bika bya Simyoni.
16 Ne gano ge mannya g'abaana ba Leevi mu mirembe gyabwe; Gerusoni, ne Kokasi, ne Merali: n'emyaka egy'obulamu bwa Leevi emyaka kikumi mu asatu mu musanvu.
17 Abaana ba Gerusoni: Libuni ne Simeeyi, mu bika byabwe.
18 N'abaana ba Kokasi: Amulaamu ne Izukali, ne Kebbulooni, ne Wuziyeeri: n'emyaka egy'obulamu bwa Kokasi emyaka kikumi mu asatu mu esatu.
19 N'abaana ba Merali; Makuli ne Musi. Abo bye bika by'Abaleevi mu mirembe gyabwe.
20 Amulaamu n'awasa Yokebedi muganda wa kitaawe; n'amuzaalira Alooni, ne Musa: n'emyaka egy'obulamu bwa Amulaamu emyaka kikumi mu asatu mu musanvu.
21 N'abaana ba Izukali: Koola, ne Nefega, ne Zikiri.
22 N'abaana ba Wuziyeeri; Misaeri, ne Erizafani, ne Sisiri.
23 Alooni n'awasa Eriseba, muwala wa Aminadaabu, muganda wa Nakaisoni; n'amuzaalira Nadabu ne Abiku, Eriyazaali ne Isamaali.
24 N'abaana ba Koola: Asira, ne Erukaana, ne Abiyasaafu; abo bye bika by'Abakoola.
25 Eriyazaali omwana wa Alooni, n'awasa mu bawala ba Putiyeeru; n'amuzaalira Finekaasi. Abo gye mitwe gy'ennyumba za bajjajja b'Abaleevi mu bika byabwe.
26 Abo ye Alooni ne Musa bali Mukama be yagamba nti Muggyeeyo abaana ba Isiraeri mu nsi y'e Misiri mu ggye lyabwe.
27 Abo be baagamba Falaawo kabaka w'e Misiri okuggya abaana ba Isiraeri mu Misiri: abo ye Musa ne Alooni bali.
28 Awo ku lunaku Mukama lwe yagamba Musa mu nsi y'e Misiri.
29 Mukama n'agamba Musa ng'ayogera nti Nze Mukama: ogambe Falaawo kabaka w'e Misiri buli kye nkugamba.
30 Musa n'ayogera mu maaso ga Mukama nti Laba sikomolebwanga mimwa, Falaawo anampulira atya?


text:
Okuva Exodus
Chapter 23
1 Tokkirizanga kigambo kya bulimba: toteekanga mukono gwo awamu n'abatali batuukirivu okubeera omujulirwa ow'obulimba.
2 Togobereranga bangi okukola obubi; so toyogeranga mu nsonga okyame eri abangu okukyusa omusango:
3 so tomusalirizanga omwavu mu nsonga ye.
4 Bw'osanganga ente ey'omulabe wo oba ndogoyi ye ng'ekyama, tolemanga kugimuleetera nate.
5 Bw'olabanga endogoyi y'oyo akukyaye ng'egalamizibbwa wansi w'omugugu gwayo, bw'oyagalanga obutamuyamba, tolemanga kumuyamba.
6 Tokyusanga musango gwa mwavu wo mu nsonga ye.
7 Weebalamanga mu kigambo eky'obulimba; so tomuttanga atalina kabi n'omutuukirivu: kubanga sirifuula omubi okubeera omutuukirivu.
8 Era toweebwanga kirabo: kubanga ekirabo kibaziba amaaso abatunula, kikyusa ebigambo by'abatuukirivu.
9 Tokolanga bubi munnaggwanga: kubanga mmwe mumanyi omutima gw'omunnaggwanga, kubanga mwali bannaggwanga mu nsi ey'e Misiri.
10 Era emyaka mukaaga osiganga ensi yo, n'okuŋŋaanyanga ebibala byayo:
11 naye omwaka ogw'omusanvu ogiwummuzanga ereme okubeera n'emirimu; abaavu ab'omu bantu bo balyoke balye : gye balekangawo ensolo ey'omu nsiko egiryanga. Bw'otyo bw'onookolanga olusuku lwo olw'emizabbibu, n'olw'emizeeyituuni.
12 Ennaku omukaaga kolanga emirimu gyo, ne ku lunaku olw'omusanvu wummulanga: ente yo n'endogoyi yo ziryoke ziwummule, n'omwana ow'omuzaana wo, ne munnaggwanga bafune amaanyi.
13 Era mu bigambo byonna bye nnabagamba, mwekuumanga: so toyogeranga n'akatono erinnya lya bakatonda abalala newakubadde okuwulikika mu kamwa ko.
14 Buli mwaka emirundi esatu oneekuumiranga embaga.
15 Embaga ey'emigaati egitazimbulukuswa ogyekuumanga: ennaku musanvu olyanga egitazimbulukuswa, nga bwe nnakulagira, mu biro ebyateekebwawo mu mwezi gwa Abibu (kubanga mu ogwo mwe mwaviira mu Misiri); so temulabikanga busa mu maaso gange n'omu:
16 era embaga ey'okunoga ebibala ebibereberye eby'emirimu gyo, bye wasiga mu nnimiro: era embaga ey'okukungula ku nkomerero y'omwaka, bw'okungulanga emirimu gyo mu nnimiro.
17 Buli mwaka emirundi esatu abasajja bo bonna balabikanga mu maaso ga Mukama Katonda.
18 Towangayo musaayi gwa ssaddaaka yange wamu n'emigaati egizimbulukuswa; so n'amasavu ag'embaga yange tegasigalangawo ekiro kyonna okutuuka enkya.
19 Ebibereberye eby'ebisooka okubala eby'ensi yo obireetanga mu nnyumba ya Mukama Katonda wo. Tofumbiranga omwana gw'embuzi mu mata ga nnyina wagwo.
20 Laba, ntuma malayika mu maaso go, akukuume mu kkubo, akuleete mu kifo kye nnateekateeka.
21 Mumutunuulire, mumuwulire eddoboozi lye; temumusunguwaza; kubanga talibasonyiwa okwonoona kwammwe; kubanga erinnya lyange liri mu nda ye.
22 Naye bw'onoowuliriranga ddala eddoboozi lye, n'okolanga byonna bye njogera; bwe kityo naababeereranga omulabe abalabe bo, ndibaziyiza abakuziyiza.
23 Kubanga malayika wange alikulembera mu maaso go, alikuyingiza eri Omwamoli, n'eri Omukiiti, n'eri Omuperizi, n'eri Omukanani, n'eri Omukiivi, n'eri Omuyebusi: nange ndibazikiriza.
24 Tovuunamiranga bakatonda baabwe, so tobaweerezanga, so tokolanga ng'ebikolwa byabwe: naye olibasuulira ddala, era olimenyaamenya empagi zaabwe.
25 Era munaaweerezanga Mukama Katonda wammwe, naye aligiwa omukisa emmere yo n'amazzi go; nange ndiggyawo endwadde wakati wammwe.
26 Tewaliba kirivaamu olubuto, newakubadde ekigumba, mu nsi yo: omuwendo gw'ennaku zo ndigutuukiriza.
27 Ndisindika entiisa yange mu maaso go, ndibateganya abantu bonna b'olituukako, ndikukyusiza amabega gaabwe abalabe bo bonna.
28 Era ndisindika ennumba mu maaso go, eribagoba Omukiivi, n'Omukanani, n'Omukiiti, mu maaso go.
29 Siribagoba mu maaso go mu mwaka ogumu; ensi ereme okuzika, so n'ensolo ey'omu nsiko ereme okweyongera ku ggwe.
30 Katono katono ndibagoba mu maaso go, okutuusa lw'olyeyongera, n'osikira ensi.
31 Era ndissaawo ensalo yo okuva ku Nnyanja Emmyufu okutuuka ku nnyanja ey'Abafirisuuti, n'okuva mu ddungu okutuuka ku Mugga: kubanga ndiwaayo mu mukono gwammwe abatudde mu nsi; naawe olibagoba mu maaso go.
32 Tolagaananga ndagaano nabo, so ne bakatonda baabwe.
33 Tebatuulanga mu nsi yo, baleme okukwonoonya ku nze: kubanga bw'oliweereza bakatonda baabwe, tekirirema kukubeerera kyambika.


text:
OMUSAJJA eyambeeba okumuzaalira ansuddewo oluvannyuma lw’okumuwa bbebi.
Nze Prossy Namusoke 25, mbeera Kawempe. Nnafuna omulenzi ng’avuga bodaboda ku siteegi y’e Kazo.
Twayagalana okumala emyezi mukaaga naye ne sifuna lubuto nga njagala kusooka kumwetegereza.
Mu kiseera kino nnali mbeera wa ssenga, era gye nnafunira olubuto. Nnafuna obuzibu kuba olubuto luno lwammalako emyezi 12 nga simanyi lwaki sizaala.
Nnatuuka ne nzirukira ewa nnyazaala wange eyampa amagezi ne tugenda e Mulago ne bannongoosa ne banzigyamu omwana omulenzi.
Nnaddayo ewa ssenga n’angoba ne bbebi wange. Nnyazaala wange yanzikiriza okubeea naye mu muzigo gw’apangisa.
Nnyazaala wange si mubi wabula mutabani we y’alina obuzibu. Yasooka kwegaana mwana era n’agaana n’okumutuuma erinnya.
Yatandika okungoba ng’agamba nti nnoonye gye ndaga kuba alina omukazi omulala era asulirira kuzaala.
Nnafubye okunoonyereza ku musajja ono ne nzuula nti alina omuwala ali olubuto olukulu, kwe kuddukira ku poliisi nga njagala bamuwalirize okumpa obuyambi n’omwana wange.
Aba poliisi y’e Kawempe bwe baamukubidde essimu yabagambye nti ng’ende mu kyalo gye bamuzaala gye mba mbeera. Nze siri mwetegefu kugendayo kuba sisobola kulima nga nnina bbebi.
Mwana wange sigamba nti ogende mu kyalo, naye bw’ogamba nti okulima tokusobola olwo onookola ki? Jjukira olina omwana eyeetaaga okulabirira. Wekwanyekwanye otandike okulowooza ku ky’okufuna akalimu mw’oggya ssente.


text:
Zabbuli Psalms
Chapter 65
1 Ettendo likulindirira, ai Katonda, mu Sayuuni: Era ggwe gwe banaatuukiririzanga obweyamo.
2 Ai ggwe awulira okusaba, Bonna abalina omubiri balijja gy'oli.
3 Ebitali bya butuukirivu binsinze: Okwonoona kwaffe olikunaaliza ddala.
4 Alina omukisa oyo gw'olonda, era gw'osembeza gy'oli. Abeerenga mu mpya zo: Tunakkusibwanga obulungi obw'ennyumba yo, Awatukuvu mu yeekaalu yo.
5 N'ebigambo eby'entiisa olituddamu mu butuukirivu, Ai Katonda ow'obulokozi bwaffe; Ggwe enkomerero zonna ez'ensi gwe zeesiga, N'abo abali ewala ku nnyanja:
6 Oyo yanyweza ensozi n'amaanyi ge: Nga yeesiba obuyinza:
7 Asirisa okuwuuma kw'ennyanja, Okuwuuma kw'amayengo gaayo, N'okuyoogaana kw'amawanga.
8 Era n'abo abatuula ku nkomerero z'ensi batya olw'obubonero bwo: Ggwe osanyusa emiryango gy'enkya n'egy'akawungeezi.
9 Okyalira ensi, n'ogifukirira, Ogigaggawaza nnyo; Omugga gwa Katonda gujjudde amazzi: Obalabira eŋŋaano, ng'omaze okulongoosa ensi bw'otyo.
10 Ofukirira ensalosalo zaayo amazzi amangi; Olongoosa ebibibi byayo: Ogigonza n'oluwandaggirize; Okuwa omukisa okumera kwayo.
11 Oteeka engule ku mwaka, bwe bulungi bwo; N'amakubo go gatonnyesa obugimu.
12 Gatonnyesa mu malundiro ag'omu ddungu: N'obusozi bwesiba essanyu.
13 Amalundiro gambala ebisibo; Era n'ebiwonvu bibikkiddwa eŋŋaano: Byogerera waggulu olw'essanyu, era biyimba.


text:
Zabbuli Psalms
Chapter 101
1 Naayimbanga ku kusaasira ne ku musango: Ggwe, ai Mukama, gwe nnaayimbiranga okutendereza.
2 Naatambuliranga n'amagezi mu kkubo ettuukirivu: Woowe, olijja gye ndi ddi? Naatambuliranga mu nnyumba yange n'omutima ogutuukiridde.
3 Siiteekenga kintu kyonna ekitasaana mu maaso gange: Nkyawa omulimu gw'abo abakyama; Tegwegattenga nange:
4 Omutima ogutawulira gulindekera ddala: Sirimanya kintu kyonna kibi.
5 Awaayiririza munne mu kyama, oyo n'azikirizanga: Alina amaaso ageegulumiza n'omutima ogw'amalala siimugumiikirizenga.
6 Amaaso gange ganaatunuuliranga abeesigwa ab'omu nsi, batuulenga wamu nange: Atambulira mu kkubo ettuukirivu ye anampeerezanga.
7 Akola eby'obulimba talituula mu nnyumba yange: Ayogera ebitali bya mazima talinywera mu maaso gange.
8 Buli nkya naazikirizanga ababi bonna ab'omu nsi; Mmalewo bonna abakola ebitali bya butuukirivu baggweewo mu kibuga kya Mukama.


text:
Chapter 5
1 Oluvannyuma lw'ebyo ne waba embaga y'Abayudaaya; Yesu n'ayambuka ku Yerusaalemi.
2 Naye mu Yerusaalemi awali omulyango gw'endiga waaliwo ekidiba, kye baayita mu Lwebbulaniya Besesuda, nga kiriko ebigango bitaano.
3 Mu ebyo mwagalamirangamu ekibiina ky'abalwadde, abazibe b'amaaso, abalema, abakoozimbye, nga balindirira amazzi okubimba:
4 kubanga malayika yakkanga mu kidiba mu biseera ebimu n'abimbisa amazzi: oyo eyasookanga okugendamu, ng'amazzi gamaze okubimba, yawonanga obulwadde bwe bwe yabanga nabwo.
5 Ne wabaawo omuntu eyali n'endwadde nga yaakamala emyaka amakumi asatu mu munaana.
6 Yesu bwe yalaba oyo ng'agalamidde, n'ategeera nga yaakamala ennaku nnyingi, n'amugamba nti Oyagala okuba omulamu?
7 Omulwadde n'amuddamu nti Ssebo, sirina muntu ansuula mu kidiba amazzi we geeserera: nze we njijira, omulala ng'ansoose okukkamu.
8 Yesu n'amugamba nti Golokoka, weetikke ekitanda kyo, otambule.
9 Amangu ago omuntu n'aba mulamu ne yeetikka ekitanda kye, n'atambula. Naye olunaku olwo lwali lwa ssabbiiti.
10 Awo Abayudaaya ne bamugamba oyo awonyezebbwa nti Leero ssabbiiti, muzizo ggwe okwetikka ekitanda kyo.
11 Naye n'abaddamu nti Oli amponyezza ye yaŋŋambye nti Weetikke ekitanda kyo otambule.
12 Ne bamubuuza nti Omuntu oyo ye ani eyakugambye nti Weetikke otambule?
13 Naye eyawonye nga tamanyi bw'ali: kubanga Yesu yali amaze okugenda, abantu abaali mu kifo kiri nga bangi.
14 Oluvannyuma lw'ebyo Yesu n'amulaba mu yeekaalu, n'amugamba nti Laba, oli mulamu: toyonoonanga nate, ekigambo ekisinga obubi kireme okukubaako.
15 Omuntu oyo n'agenda n'abuulira Abayudaaya nti Yesu ye yamponya.
16 Awo Abayudaaya kyebaava bayigganya Yesu kubanga yakolera ebyo ku ssabbiiti.
17 Naye Yesu n'abaddamu nti Kitange akola okutuusa kaakano, nange nkola.
18 Awo Abayudaaya kyebaava beeyongera okusala amagezi okumutta kubanga tasobezza ssabbiiti yokka, era naye yayita Katonda kitaawe ye, nga yeefuula eyenkanankana ne Katonda.
19 Awo Yesu n'addamu n'abagamba nti Ddala ddala mbagamba nti Omwana tayinza yekka kukola kintu, bw'atalabira ku Kitaawe ng'akola: kubanga ye by'akola byonna, n'Omwana by'akola bw'atyo.
20 Kubanga Kitange ayagala Omwana, amulaga byonna by'akola yennyini; era alimulaga emirimu eminene egisinga egyo mmwe mwewuunye.
21 Kubanga Kitange bw'azuukiza abafu n'abawa obulamu, bw'atyo n'Omwana abawa obulamu bonna b'ayagala okuwa.
22 Kubanga Kitange n'okusala tasalira muntu musango, naye yawa Omwana okusala omusango gwonna;
23 bonna bassengamu Omwana ekitiibwa, nga bwe bassaamu Kitange ekitiibwa. Atassaamu Mwana kitiibwa, nga tassaamu kitiibwa Kitaawe eyamutuma.
24 Ddala ddala mbagamba nti Awulira ekigambo kyange, n'akkiriza oyo eyantuma, alina obulamu obutaggwaawo, so talijja mu musango, naye ng'avudde mu kufa okutuuka mu bulamu.
25 Ddala ddala mbagamba nti Ekiseera kijja era weekiri kaakano abafu lwe baliwulira eddoboozi ly'Omwana wa Katoada, n'abo abaliwulira baliba balamu.
26 Kubanga Kitange bw'alina obulamu mu ye, bw'atyo bwe yawa Omwana okuba n'obulamu mu ye;
27 era yamuwa obuyinza okusala omusango, kubanga ye Mwana w'omuntu.
28 Temwewuunya ekyo: kubanga ekiseera kijja bonna abali mu ntaana lwe baliwulira eddoboozi lye,
29 ne bavaamu; abo abaakolanga ebirungi balizuukirira obulamu; n'abo abaakolanga ebitasaana balizuukirira omusango.
30 Nze siyinza kukola kintu ku bwange: nga bwe mpulira, bwe nsala: n'omusango gwe nsala gwa nsonga; kubanga sinoonya bye njagala nze, wabula eyantuma by'ayagala.
31 Bwe nneetegeeza ebyange nze, okutegeeza kwange si kwa mazima.
32 Waliwo omulala ategeeza ebyange; nange mmanyi nti ebyange by'ategeeza bya mazima.
33 Mmwe mwatumira Yokaana naye n'ategeeza amazima.
34 Naye okutegeeza kw'omuntu sikukkiriza nze: naye njogera ebyo mmwe mulokoke.
35 Oyo yali ttabaaza eyaka, emasamasa, nammwe mwayagala ekiseera kitono okusanyukira okutangaala kwe.
36 Naye okutegeeza kwe nnina kwe kukulu okusinga okwa Yokaana: kubanga emirimu Kitange gye yampa okutuukiriza, emirimu gyennyini gye nkola, gye gitegeeza ebyange nga Kitange ye yantuma.
37 Era Kitange eyantuma oyo ye yategeeza ebyange. Temwawulira ddoboozi lye n'akatono, newakubadde okulaba ekifaananyi kye.
38 So temulina kigambo kye nga kibeera mu mmwe: kubanga oyo gwe yatuma temumukkiriza.
39 Munoonya mu byawandiikibwa, kubanga mmwe mulowooza nti mu byo mulina obulamu obutaggwaawo; n'ebyo bye bitegeeza ebyange;
40 era temwagala kujja gye ndi okubeera n'obulamu.
41 Siweebwa bantu kitiibwa.
42 Naye mbategedde mmwe ng'okwagala kwa Katonda tekubaliimu.
43 Nze najja mu linnya lya Kitange, naye temunsembezza; omulala bw'alijja mu linnya lye ku bubwe mulimusembeza.
44 Mmwe muyinza mutya okukkiriza bwe mwagala okuweebwa ekitiibwa mwekka na mwekka ne mutanoonya kitiibwa ekiva eri Katonda ali omu yekka?
45 Temulowooza nti nze ndibaloopa eri Kitange: gyali abaloopa, ye Musa gwe musuubira.
46 Kuba singa mukkiriza Musa, nange mwandinzikirizza; kubanga yampandiikako nze.
47 Naye bwe mutakkiriza oyo bye yawandiika, mulikkiriza mutya ebigambo byange?


text:
Zabbuli Psalms
Chapter 14
1 Omusirusiru ayogedde mu mutima gwe nti Siwali Katonda. Bavunze, bakoze ebikolwa eby'obugwagwa; Siwali akola obulungi.
2 Mukama yatunuulira ng'ayima mu ggulu abaana b'abantu, Okulaba nga waliwo abaategeera, Abaanoonya Katonda.
3 Bonna bakyamye; boonoonese empitambi wamu; Siwali akola obulungi, newakubadde n'omu.
4 Bonna abakola obutali butuukirivu tebalina magezi? Abalya abantu bange nga bwe balya emmere, So tebakoowoola Mukama.
5 Eri baalina obuti bungi : Kubanga Katonda ali mu mirembe gy'abatuukirivu.
6 Mukwasa ensonyi okuteesa kw'omwavu, Kubanga Mukama kye kiddukiro kye:
7 Singa obulokozi bwa Isiraeri buvudde mu Sayuuni! Mukama bw'alizzaayo obusibe obw'abantu be, Yakobo n'alyoka asanyuka, Isiraeri alijaguza.


text:
1 Ebyomumirembe 1 Chronicles
Chapter 13
1 Awo Dawudi n'ateesa n'abaami b'enkumi n'ab'ebikumi, buli mukulu.
2 Dawudi n'agamba ekkuŋŋaaniro lyonna erya Isiraeri nti Oba nga musiima bwe mutyo, era oba nga kivudde eri Mukama Katonda waffe, tutume wonna wonna eri baganda baffe abasigaddewo mu nsi yonna eya Isiraeri, bakabona n'Abaleevi be bali nabo mu bibuga byabwe, ebiriko ebyalo, bakuŋŋaanire gye tuli;
3 tukomyewo gye tuli essanduuko ya Katonda waffe: kubanga tetwagyebuuzangako kigambo mu mirembe gya Sawulo.
4 Ekkuŋŋaaniro lyonna ne boogera nga banaakola bwe batyo: kubanga ekigambo kyali kirungi mu maaso g'abantu bonna.
5 Awo Dawudi n'akuŋŋaanya Isiraeri yenna, okuva ku Sikoli akagga ak'e Misiri okutuuka awayingirirwa e Kamasi, okuleeta essanduuko ya Katonda nga bagiggya e Kiriyasuyalimu.
6 Dawudi n'ayambuka ne Isiraeri yenna e Baala, ye Kiriyasuyalimu, ekya Yuda, okukimayo essanduuko ya Katonda, Mukama atuula ku bakerubi, ayitibwa Erinnya lye nnyini.
7 Ne basitulira essanduuko ya Katonda ku ggaali eriggya, ne bagiggya mu nnyumba ya Abinadaabu; Uzza ne Akiyo ne bagoba eggaali.
8 Dawudi ne Isiraeri yenna ne bazannyira mu maaso ga Katonda n'amaanyi gaabwe gonna; nga bayimba era nga bakuba ennanga n'entongooli, n'ebitaasa n'ebisaala, n'amakondeere.
9 Awo bwe baatuuka ku gguuliro lya Kidoni, Uzza n'agolola omukono gwe okukwata essanduuko; kubanga ente zeesitadde.
10 Obusungu bwa Mukama ne bubuubuukira Uzza, n'amutta, kubanga yagolola omukono gwe ku ssanduuko: n'afiira eyo mu maaso ga Katonda.
11 Dawudi n'anyiiga kubanga Mukama ng'awamatukidde Uzza: n'ayita ekifo ekyo Perezuzza, ne leero.
12 Dawudi n'atya Katonda ku lunaku olwo, ng'ayogera nti Naakomyawo ntya essanduuko ya Katonda eka ewange?
13 Awo Dawudi n'ataleeta ssanduuko okugireeta gy'ali mu kibuga kya Dawudi, naye n'agikyamya mu nnyumba ya Obededomu Omugitti.
14 Essanduuko ya Katonda n'emala emyezi esatu ng'eri n'aba Obededomu mu nnyumba ye: Mukama n'awa omukisa ennyumba ya Obededomu ne byonna bye yalina.


text:
Essuula 3
1 Era eri malayika ow'ekkanisa y’omu Saadi wandiika nti Bw’ati bw'ayogera oyo alina emyoyo omusanvu egya Katonda, n’emunyeenye omusanvu, nti Mmanyi ebikolwa byo, ng'olina erinnya ery'okuba omulamu, era oli mufu.
2 Tunula, onyweze ebisigaddeyo ebyali bigenda okufa: kubanga ssaalaba ku bikolwa byo ekyatuukirira mu maaso ga Katonda wange.
3 Kale jjukira bwe waaweebwa ne bwe wawulira; okwate, weenenye. Kale bw'otalitunula, ndijja ng’omubbi, so tolimanya ssaawa gye ndijjiramu gy'oli.
4 Naye olina amannya matono mu Saadi agataayonoona ngoye zaabwe: era balitambula nange mu ngoye njeru; kubanga basaanidde.
5 Bw'atyo awangula alyambazibwa engoye enjeru; so sirisangula n'akatono linnya lye mu kitabo ky'obulamu, era ndyatula erinnya lye mu maaso ga Kitange ne mu maaso ga bamalayika be.
6 Alina okutu awulire Omwoyo ky'agamba ekkanisa.
7 Era eri malayika ow'ekkanisa ey'omu Firaderufiya wandiika nti bw’ati bw'ayogera oyo omutukuvu ow'amazima, alina ekisumuluzo kya Dawudi, aggulawo, so tewali muntu aliggalawo, aggalawo, so tewali muntu aggulawo, nti
8 Mmanyi ebikolwa byo (laba, nnateeka mu maaso go oluggi olugguddwawo, omuntu yenna lw'atayinza kuggalawo) ng'olina amaanyi matono n’okwata ekigambo kyange, so tewegaana linnya lyange.
9 Laba, ab'omu kkuŋŋaaniro lya Setaani abeeyita Abayudaaya, so si bo, naye balimba; laba, ndibaleeta okusinza mu maaso g'ebigere byo era ndibamanyisa nga nnakwagala.
10 Kubanga weekuuma ekigambo eky'okugumiikiriza kwange, era nange ndikukuuma obutayingira mu kiseera eky'okukemebwa, ekigenda okujja ku nsi zonna, okukema abatuula ku nsi.
11 Njija mangu: nyweza ky'olina, omuntu aleme okutwala engule yo.
12 Awangula ndimufuula empagi mu yeekaalu ya Katonda wange, so talifuluma nate bweru: nange ndiwandiika ku ye erinnya lya Katonda wange n'erinnya ly'ekibuga kya Katonda wange, Yerusaalemi ekiggya, ekikka okuva mu ggulu eri Katonda wange, n'erinnya lyange eriggya.
13 Alina okutu awulire Omwoyo ky'agamba ekkanisa.
14 Era eri malayika ow'ekkanisa ey'omu Lawodikiya wandiika nti Bw'ati bw'ayogera oyo Amiina, omujulirwa omwesigwa era ow'amazima, olubereberye lw'okutonda kwa Katonda, nti
15 Mmanyi ebikolwa byo, nga tonnyogoga so tobuguma: waakiri obe ng'onnyogoga oba obuguma.
16 Bwe kityo kubanga olina ekibuguumirize, so tonnyogoga so tobuguma, ndikusesema mu kamwa kange.
17 Kubanga oyogera nti Ndi mugagga, era ngaggawadde, so ssiriiko kye nneetaaga, so tomanyi ng'oli munaku ggwe era asaasirwa era omwavu era omuzibe w'amaaso era ali obwereere:
18 nkuweerera amagezi okugula gye ndi ezaabu eyalongoosebwa mu muliro, olyoke ogaggawale, n'engoye enjeru, olyoke oyambale, era ensonyi ez'obwereere bwo zireme okulabika; n'eddagala ery'okusiiga ku maaso go, olyoke olabe.
19 Nze bonna be njagala mbanenya, era mbabuulirira: kale nyiikira weenenye.
20 Laba, nnyimiridde ku luggi, nneeyanjula: omuntu yenna bw'awulira eddoboozi lyange, n'aggulawo oluggi, nnaayingira gy'ali, era nnaaliira wamu naye, naye nange.
21 Awangula ndimuwa okutuula awamu nange ku ntebe yange ey'obwakabaka, era nga nange bwe nnawangula, ne ntuula wamu ne Kitange ku ntebe ye ey'obwakabaka.
22 Alina okutu awulire Omwoyo ky'agamba ekkanisa.


text:
Essuula 3
1 Obajjukizenga okugonderanga abafuga n'abalina obuyinza, okuwuliranga, okweteekerateekeranga buli kikolwa kyonna ekirungi,
2 obutavumanga muntu yenna, obutalwananga, okwewombeekanga, nga balaga obukkakkamu bwonna eri abantu bonna.
3 Kubanga era naffe edda twali basirusiru, abatawulira, abalimbibwa, nga tuweereza okwegomba n'ebinyumu ebitali bimu, nga tubeera mu ttima n'obuggya, abeekyayisa, era nga tukyawagana.
4 Naye obulungi bw'Omulokozi waffe Katonda n'okwagala kwe eri abantu bwe byalabika,
5 n'atulokola, si lwa bikolwa eby'omu butuukirivu bye twakola ffe wabula olw'okusaasira kwe, olw'okunaazibwa okw'okuzaalibwa omulundi ogw'okubiri n'okufuulibwa abaggya Omwoyo Omutukuvu,
6 gwe yatufukako olw'obugagga, ku bwa Yesu Kristo Omulokozi waffe;
7 nga tumaze okuweebwa obutuukirivu olw'ekisa kye oyo, tulyoke tufuuke abasika mu kusuubira obulamu obutaggwaawo.
8 Ekigambo kino kyesigwa, ne ku bino njagala ggwe okukakasizanga ddala, abakkiriza Katonda bajjukirenga okussaako omwoyo ku bikolwa ebirungi. Ebyo birungi, era bigasa abantu:
9 naye empaka ez'obusiru n'ebitabo ebirimu endyo z'okuzaalibwa n'ennyombo n'okuwakanira amateeka obyewalenga; kubanga tebiriiko kye bigasa so tebiriimu.
10 Omuntu omukyamu, bw'omalanga okumubuulirira omulundi ogw'olubereberye n'ogw'okubiri, omugaananga,
11 ng'omanya ng'ali ng'oyo akyamizibwa, era ayonoona, nga yeesalira yekka omusango.
12 Bwe ntumanga Atema gy'oli oba Tukiko, fuba okujja gye ndi mu Nikopoli: kubanga nteesezza okumalira eyo ebiro eby'empewo.
13 Fuba okubasibirira Zeena ow'amateeka ne Apolo, baleme okubulwa ekintu.
14 Era abaffe bayige okussangako omwoyo ku bikolwa ebirungi mu bigambo ebyetaagibwa, balemenga obutabala.
15 Abali nange bonna bakulamusizza. Olamuse abatwagala mu kukkiriza. Ekisa kibeerenga nammwe mwenna.


text:
Essuula 8
1 Bwe Yabembula akabonero ak'omusanvu, ne waba akasiriikiriro mu ggulu nga kitundu kya ssaawa.
2 Ne ndaba bamalayika musanvu abaayimirira mu maaso ga Katonda; ne baweebwa obugombe musanvu.
3 Ne malayika omulala n'ajja n'ayimirira ku kyoto, ng'alina ekyotezo ekya zaabu; n'aweebwa obubaane bungi, alyoke abuteeke mu kusaba kw'abatukuvu bonna ku kyoto ekya zaabu ekyali mu maaso g'entebe.
4 N'omukka gw'obubaane ne gulinnya wamu n'okusaba kw'abatukuvu nga guva mu mukono gwa malayika mu maaso ga Katonda.
5 Malayika n'atwala ekyotezo; n'akijjuza omuliro ogw'omu kyoto, n'akisuula ku nsi; ne waba okubwatuka n'amaloboozi n'okumyansa n'ekikankano.
6 Ne bamalayika omusanvu abalina obugombe omusanvu ne beeteekateeka okufuuwa.
7 Malayika ow'olubereberye n'afuuwa, ne waba omuzira n'omuliro ebitabuddwa n'omusaayi, ne bisuulibwa ku nsi: n'ekitundu eky'okusatu eky'ensi ne kiggya, n'ekitundu eky'okusatu eky'emiti ne kiggya, na buli muddo omubisi ne guggya.
8 Malayika ow'okubiri n'afuuwa; ng'olusozi olunene olwaka omuliro ne lusuulibwa mu nnyanja: n'ekitundu eky'okusatu eky'ennyanja ne kifuuka musaayi;
9 ne bifa ekitundu eky'okusatu eky'ebitonde eby'omu nnyanja, ebiramu, n'ekitundu eky'okusatu eky'ebyombo ne kizikirira.
10 Malayika ow'okusatu n'afuuwa, emmunyeenye ennene n'eva mu ggulu n'egwa ng'eyaka ng'omumuli, n'egwa ku kitundu eky'okusatu eky'emigga, ne ku nzizi z'amazzi.
11 N'erinnya ly'emmunyeenye liyitibwa Abusinso: n'ekitundu eky'okusatu eky'amazzi ne kifuuka abusinso: n'abantu bangi ne bafa olw'amazzi, kubanga gaakaayizibwa.
12 Malayika ow'okuna n'afuuwa, n'ekitundu eky'okusatu eky'enjuba ne kikubibwa, n'ekitundu eky'okusatu eky'omwezi, n’ekitundu eky'okusatu eky'emmunyeenye; ekitundu eky'okusatu ekyabyo kiryoke kizikizibwe, n'omusana guleme okwaka ekitundu kyagwo eky'okusatu, n'ekiro bwe kityo.
13 Ne ndaba, ne mpulira empungu emu ng'ebuuka wakati w'eggulu, ng'eyogera n'eddoboozi ddene nti Zibasanze, zibasanze, zibasanze abatuula ku nsi, olw'amaloboozi agasigaddeyo ag'akagombe ka bamalayika abasatu abagenda okufuuwa.


text:
1 Ebyomumirembe 1 Chronicles
Chapter 8
1 Ne Benyamini n'azaala Bera omubereberye we, Asuberi ow'okubiri, ne Akala ow'okusatu;
2 Noka ow'okuna, ne Lafa ow'okutaano.
3 Ne Bera yalina batabani be, Addali, ne Gera, ne Abikudi;
4 ne Abisuwa, ne Naamani, ne Akowa;
5 ne Gera, ne Sefufani, ne Kulamu
6 Era bano be batabani ba Ekudi: gino gye mitwe gy'ennyumba za bajjajjaabwe ez'abo abaali mu Geba, ne babatwala e Manakasi nga basibe:
7 ne Naamani ne Akiya ne Gera n'abatwala nga basibe; n'azaala Uzza ne Akikudi.
8 Sakalayimu n'azaala abaana mu nnimiro ya Mowaabu bwe yamala okubasindika; Kusimu ne Baala be baali bakazi be.
9 N'azaala mu Kodesi mukazi we Yobabu, ne Zibiya, ne Mesa, ne Malukamu;
10 ne Yewuzi, ne Sakiya, ne Miruma. Abo be baali batabani be, emitwe gy'ennyumba za bajjajjaabwe.
11 N'azaala mu Kusimu Abitubu ne Erupaali.
12 Ne batabani ba Erupaali; Eberi ne Misamu ne Semedi, eyazimba Ono ne Loodi, wamu n'ebibuga byako:
13 ne Beriya ne Sema, emitwe gy'ennyumba za bajjajjaabwe ez'abo abaabeeranga e Ayalooni, abaagoba abo abaali e Gaasi;
14 ne Akiyo, Sasaki, ne Yeremosi;
15 ne Zebadiya, ne Aladi, ne Ederi;
16 ne Mikayiri, ne Isupa, ne Yoka, batabani ba Beriya;
17 ne Zebadiya, ne Mesullamu, ne Kizuki, ne Keberi;
18 ne Isumerayi, ne Izuliya, ne Yobabu, batabani ba Erupaali;
19 ne Yakimu, ne Zikuli, ne Zabudi;
20 ne Eryenayi, ne Ziresayi, ne Eryeri;
21 ne Adaaya, ne Beraya, ne Simulasi, batabani ba Simeeyi;
22 ne Isupani, ne Eberi, ne Eryeri;
23 ne Abudoni, ne Zikuli, ne Kanani;
24 ne Kananiya, ne Eramu, ne Anusosiya;
25 ne Ifudeya, ne Penueri, batabani ba Sasaki;
26 ne Samuserayi, ne Sekaliya, ne Asaliya;
27 ne Yaalesiya, ne Eriya, ne Zikuli, batabani ba Yerokamu.
28 Abo be baali emitwe gy'ennyumba za bajjajjaabwe! okubuna emirembe gyabwe, abasajja abakulu: abo baabeeranga mu Yerusaalemi.
29 Era kitaawe wa Gibyoni n'abeeranga mu Gibyoni, Yeyeri, mukazi we erinnya lye Maaka:
30 ne mutabani we omubereberye Abudoni, ne Zuuli, ne Kiisi, ne Baali, ne Nadabu;
31 ne Gedoli, ne Akiyo, ne Zekeeri.
32 Mikuloosi n'azaala Simeeya. Era nabo baabeeranga ne baganda baabwe e Yerusaalemi, okwolekera baganda baabwe.
33 Neeri n'azaala Kiisi; Kiisi n'azaala Sawulo; Sawulo n'azaala Yonasaani, ne Malukisuwa, ne Abinadabu, ne Esubaali.
34 Era Meribubaali ye yali mutabani wa Yonasaani; Meribubaali n'azaala Mikka.
35 Ne batabani ba Mikka; Pisoni, ne Mereki, ne Taleya, ne Akazi.
36 Akazi n'azaala Yekoyaada; Yekoyaada n'azaala Alemesi, ne Azumavesi, ne Zimuli; Zimuli n'azaala Moza:
37 ne Moza n'azaala Bineya; Lafa ye yali mutabani we, Ereyasa mutabani we, Azeri mutabani we:
38 Azeri n'azaala batabani be mukaaga, amannya gaabwe gaagano; Azulikamu, Bokeru, ne Isimaeri, ne Seyaliya, ne Obadiya, ne Kanani. Abo bonna baali batabani ba Azeri.
39 Ne batabani ba Eseki muganda we; Ulamu omubereberye we, Yewusi ow'okubiri, ne Erifereti ow'okusatu.
40 Ne batabani ba Ulamu ne baba basajja ab'amaanyi abazira, abalasi, era baalina batabani baabwe bangi, n'abazzukulu, kikumi mu ataano. Abo bonna baali ku batabani ba Benyamini.


text:
OMUKUBI w’ensabaggere Moses Golola taggwaako bisesa. Oluwulidde nti empaka za Big Brother Africa zikomyewo, n’avaayo okulaga obwagazi n’okuwa obukodyo bw’agenda okukozesa okuwangula ssente zino emitwalo gya doola 30 (Eza Uganda bukadde 780)singa ayitamu.
Golola agamba nti akooye okukulisaayo Bannayuganda nga n’ekisinga okumuluma be bagendayo okuzannyira mu ssente. “Mmaze ebbanga nga ngoberera empaka zino ku ttivvi era nneewuunya be tusindikayo okulemwa. Ku mulundi guno bampe omukisa mulabe oba ddala siizireete.”
Bwe yabuuziddwa amaanyi ge we gali yazzeemu nti; “Nneebaza Katonda eyantonda nga nsobola okutuukira mu mbeera yonna. Nnina abawagizi abasoba mu mutwalo ku mukutu gwange ogwa Facebook ekitegeeza nti ku ky’abalonzi bwe ngattako abalala okuva mu nsi za Afrika kiba kiwedde.
Okukola ebintu ebisesa bye ndaba mu nju ya Big Brother mbeera nga gwe bagambye okulya emmere kuba nsobola okubasesa okuzibya obudde. Ate ebya laavu byo ndi muka.
Golola ng’asitudde ensawo ya Sharon O.
Olaba Golola nsobola okukwata mu nsawo nga ndi bwereere ate kiki ekinnema! Ha… bwe kuba kwogera Lungereza, awo ndi kafulu anti nnaluyigira mu pulayimale ku Jinja Kalooli Girls School (Teweerabira lino liba lya bawala bokka).
Okwewandiisa okuvuganya mu mpaka zino kwakubaawo wakati wa July 7 - 8, 2014 ku Sheraton Hotel olwo abanaayitamu bayingire enju ya Big Brother e South Africa mu September.
Avuganya alina okuba munnansi wa Uganda, asussa emyaka 21, ayagala okuyiga oba okuvumbula ebipya ate nga muvumu.
Omwaka oguwedde Uganda yakiikirirwa Denzel Mwiyeretsi owa X-Fm ne Isaac Lugudde omuzannyi w’ensero.


text:
Ebyabaleevi Leviticus
Chapter 20
1 Mukama n'agamba Musa nti
2 Era nate gamba abaana ba Isiraeri nti Bwe wanaabangawo omuntu yenna ku baana ba Isiraeri, oba ku bagenyi abatuula mu Isiraeri, anaawangayo ku zzadde lye eri Moleki: talemanga kuttibwa: abantu ab'omu nsi banaamukubanga amayinja.
3 Era nange naamwolekezanga amaaso gange omuntu oyo, ne mmuzikiriza okumuggya mu bantu be; kubanga awaddeyo ku zzadde lye eri Moleki, okwonoona awatukuvu wange, n'okuvumisa erinnya lyange ettukuvu.
4 Era abantu ab'omu nsi bwe banaakisanga n'akatono amaaso gaabwe omuntu oyo, bw'anaawangayo ku zzadde lye eri Moleki, ne batamutta:
5 awo naamwolekezanga obwenyi bwange omuntu oyo ne baganda be, ne mmuzikiriza ye n'abo bonna abamugoberera okwenda, okwenda ne Moleki, okubaggya mu bantu baabwe.
6 N'omuntu anaakyukiranga abo abasamira emizimu, n'abalogo, okubagoberera okwenda, naamwolekezanga obwenyi bwange omuntu oyo ne mmuzikiriza okumuggya mu bantu be.
7 Kale mwetukuzenga mubeerenga abatukuvu: kubanga nze Mukama Katonda wammwe.
8 Era mwekuumenga amateeka gange, mugakolenga: nze Mukama abatukuza.
9 Kubanga buli anaakolimiranga kitaawe oba nnyina talemanga kuttibwa: ng'akolimidde kitaawe oba nnyina; omusaayi gwe gunaabanga ku ye.
10 N'omuntu anaayendanga ku mukazi w'omusajja omulala, anaayendanga ku mukazi wa muliraanwa we, omwenzi omusajja n'omwenzi omukazi tebalemanga kuttibwa.
11 N'omusajja anaasulanga ne mukazi wa kitaawe, ng'abikudde ku nsonyi za kitaawe: bombi tebalemanga kuttibwa; omusaayi gwabwe gunaabanga ku bo.
12 Era omusajja bw'anaasulanga ne muka mwana we, bombi tebalemanga kuttibwa: nga bakoze okutabula; omusaayi gwabwe gunaabanga ku bo.
13 Era omusajja bw'anaasulanga n'omusajja, nga bwe yandyebase n'abakazi, bombi nga bakoze eky'omuzizo: tebalemanga kuttibwa; omusaayi gwabwe gunaabanga ku bo.
14 Era omusajja bw'anaawasanga omukazi ne nnyina, ekyo kibi: banaayokebwanga omuliro ye nabo; muleme okuba ekibi mu mmwe.
15 Era omusajja bw'anaasulanga n'ensolo, talemanga kuttibwa: era munattanga ensolo eyo.
16 Era omukazi bw'anaasembereranga ensolo yonna, n'agalamira nayo, omuttanga omukazi oyo n'ensolo: tebiremanga kuttibwa; omusaayi gwabyo gunaabanga ku byo.
17 Era omusajja bw'anaawasanga mwannyina, muwala wa kitaawe, oba muwala wa nnyina, n’alaba ensonyi ze, naye n'alaba ensonyi ze; kye kigambo eky'obuwemu; era banaazikirizibwanga mu maaso g'abaana b'abantu baabwe: ng'abikudde ku nsonyi za mwannyina; anaabangako obutali butuukirivu bwe.
18 Era omusajja bw'anaasulanga n'omukazi aliko endwadde ye, n'abikkula ku nsonyi ze; ng'afudde obwereere ensulo ye, naye ng'abikudde ku nsulo y'omusaayi gwe: awo bombi banaazikirizibwanga okuggibwa mu bantu baabwe.
19 So tobikkulanga ku nsonyi za muganda wa nnyoko; newakubadde eza mwannyina kitaawo: kubanga afudde obwereere ow'obuko: banaabangako obutali butuukirivu bwabwe.
20 Era omusajja bw'anaasulanga ne mukazi wa kojja we, ng'abikudde ku nsonyi za kojja we: banaabangako ekibi kyabwe; balifa nga tebalina baana.
21 Era omusajja bw'anaawasanga mukazi wa muganda we, bwe butali bulongoofu: ng'abikudde ku nsonyi za muganda we; tebaliba na baana.
22 Kyemunaavanga mwekuuma amateeka gange gonna, n'emisango gyange gyonna, ne mubikolanga: ensi, gye mbayingizaamu okutuula omwo, eremenga okubasesemera ddala.
23 So temutambuliranga mu mpisa z'eggwanga, lye ngoba mu maaso gammwe: kubanga baakolanga ebyo byonna, era kyenvudde mbakyawa.
24 Naye nabagamba mmwe nti Mulisikira ensi yaabwe, nange ndigibawa okugirya, ensi ekulukuta n'amata n'omubisi gw'enjuki; nze Mukama Katonda wammwe, eyabaawula mu mawanga.
25 Kyemunaavanga mwawula ensolo ennongoofu n'eteri nnongoofu, n'ennyonyi eteri nnongoofu n'ennongoofu: so temufuulanga mmeeme zammwe za mizizo olw'ensolo, oba olw'ennyonyi, oba olw'ekintu kyonna eky'ekulula ku nsi, bye nnayawula gye muli obutaba birongoofu:
26 Era munaabanga batukuvu gye ndi: kubanga nze Mukama ndi mutukuvu, era nabaawula mu mawanga mubeere abange.
27 Era omusajja oba omukazi asamira omuzimu, oba omulogo, talemanga kuttibwa; banaabakubanga amayinja: omusaayi gwabwe gunaabanga ku bo.


text:
Bya Procopios Lumu
Gaba eyali amanyikiddwa nga omwalo abavubi we batuusiza ebyennyanja n’okusomosa abantu okuva mu bizinga eby’enjawulo, akyusizza ebbala.
Kati afuuse kabuga omukolerwa bizinensi eza buli ngeri omuli okusuubula amanda, ebyennyanja, enku, amatooke n’ebirala.
EBYAFAAYO BYA GABA
Omukungu mu kitongole ekirwanyisa envuba embi ku myalo, Hassan Ssenoga agamba nti: Mu 1890 omwalo guno gwakozesebwanga bajjajjaffe okusinza bakatonda baabwe era n’abavubi baavubirangako. Era kigambibwa nti abakyala abaalinga babuliddwa ezzadde beesomboolanga okuva e Bule n’e Bweya ne bagenda e buziba (e Gaba) ewa jjajja Mukasa Omulunnyanja ne basaba enzaalo. Oluvannyuma lw’okusawulwa, lyabanga tteeka okunaabirangako (okwambululwa) ku mwalo guno era kigambibwa nti ataakikolanga teyabanga na ssuubi lya kubuusa ku mwana.
Era waliwo abagamba nti mu biseera by’Abaminsani, bwe baaleeta amazzi gaasookera Gaba era ttanka ezaagabanga amazzi mu Kampala zaalinga Gaba wokka era kino kyakkaatirizanga erinnya nti amazzi gonna ‘Ggaba’ y’egagabira Kampala.
Lwaki Gaba?
Ssenoga agamba:
Abaami n’abakyala abaafunanga ezzadde lye baasabanga okuva e Buziba ewa Jjajja Mukasa, bannaabwe bwe baababuuzanga gye baggye abaana nga bagamba nti, ‘ku mwalo gwa Mukasa ogugaba.’ Era okuva olwo kwe kutuuma omwalo ogwo Gaba.
Gaba asangibwa mayiro mukaaga okuva mu kibuga Kampala ku luguudo lw’e Gaba. Takisi ezigendayo ozifuna ku Cooper Complex era osasula 1,300/- okukutuusaayo. Asangibwa mu divizoni ya Makindye mu disitulikiti y’e Kampala era nga Meeya waabwe ye Ian Clarke.
Balina amasomero agamala ate si gaakutambulira.
Amalwaliro nago tegali wala.
Ebikolebwayo:
Okusuubula ebyennyanja kutwala ebitundu 50 ku 100. Bakola ne bizinensi endala nga okutunda mu butale nga batunda ebintu ebikozesebwa mu bulamu obwa bulijjo, enku, n’amanda ng’ebimu babiggya mu bizinga nga Koome, Ddolwe n’ebirala ebiriraanyeewo. Batundayo amatooke n’ennaanansi ebiva e Koome ne Lwaje era abasuubuzi okuva mu Kampala beeyunayo okubisuubula ekireeta akeetalo ku mwalo guno.
EBIZIBU BYAYO:
1 Balina omujjuzo gw’abantu olwa bizinensi ennyingi ezikolebwayo nga kino kireese obukyafu anti bamala gasuula kasasiro buli wamu.
2 Obukyafu mu mazzi nga buno buva mu mwala gwa Nakivubo. Kino kivudde ku kutema kitoogo nga kati ebisaaniiko nga bwe biva e Kampala bwe bijja mu nnyanja.
3 Bbeeyi y’ebyennyanja ekyukakyuka nakyo kizibu eri abasuubuzi. Abasuubuzi b’ebyennyanja bagamba nti leero osanga engege ennene nga bagitunda 7,000/- ate enkeera n’osanga nga bbeeyi egudde.
4 Abakolerayo bagamba nti kaabuyonjo tezibamala anti balina bbiri zokka ezaazimbibwa okukozesebwa abantu 500 kyokka nga kati omwalo n’akatale mulimu abantu abasoba mu 2,500.
5 Obubbi bungi naddala obw’obutimba bw’abavubi mu mazzi. Abavubi baasabye baweebwe poliisi ennawunyi essibwe ku mazzi okumalawo ekizibu kino.
ENTAMBULA
Nnyangu ddala kubanga bali kumpi n’ekibuga Kampala (mayiro mukaaga zokka). Takisi zikyukira wakati mu kabuga nga kumpi buli ddakiika waliwo takisi egenda e Kampala. Era balinayo ne bodaboda nnyingi ezanguyirizza abantu entambula.
Abazimbye Gaba:
- Kiwanuka Limite; nnannyini Ggaba bbiici.
- Kisitu; alinamu ebizimbe ebiwerako.
- Gabdiel Musisi; Ssentebe wa L.C I era alinamu ebizimbe ebiwerako.


text:
Otulo Otulungi - Sound Sleep
- Yobu - Job 11:18,19 Naawe onoobanga mirembe, kubanga essuubi weeriri; Weewaawo, onoomagamaganga n'owummula mirembe. Era onoogalamiranga so tewaabenga anaakutiisanga; Weewaawo, bangi abanaakwegayiriranga.
- Zabbuli - Psalms 3:5 Naagalamira ne nneebaka; Ne nzuukuka; kubanga Mukama ye ankuuma.
- Zabbuli - Psalms 4:8 Obulokozi buli eri Mukama: Omukisa gwo gubeere ku bantu bo. (Seera)
- Zabbuli - Psalms 91:5 Tootyenga lwa ntiisa ya kiro Newakubadde akasaale akagenda emisana;
- Engero - Proverbs 3:24 Bw'onoogalamiranga tootyenga: Weewaawo, onoogalamiranga n'otulo two tunaakuwoomeranga.


text:
Ebyabaleevi Leviticus
Chapter 16
1 Mukama n'ayogera ne Musa, batabani ba Alooni bombi nga bamaze okufa, bwe baasembera mu maaso ga Mukama ne bafa;
2 Mukama n'agamba Musa nti Gamba Alooni muganda wo obutamalanga gajja mu watukuvu munda w'eggigi buli biro, mu maaso g'entebe ey'okusaasira eri ku sanduuko; aleme okufa: kubanga naalabikiranga mu kire ku ntebe ey'okusaasira.
3 Bino Alooni by'anajjanga nabyo mu watukuvu: ng'alina ente ennume envubuka okuba ekiweebwayo olw'ekibi, n'endiga ennume okuba ekiweebwayo ekyokebwa.
4 Anaayambalanga ekizibawo ekyo ekya bafuta ekitukuvu, era anaabanga ne seruwale eyo eya bafuta ku mubiri gwe, era nga yeesibye olukoba olwo olwa bafuta, era ng'atikkidde enkufbira eyo eya bafuta; ebyo bye byambalo ebitukuvu; era anaanaabanga omubiri gwe mu mazzi, n'abyambala.
5 Awo anaatwalanga ku kibiina ky'abaana ba Isiraeri embuzi ennume bbiri okuba ekiweebwayo olw'ekibi, n'endiga ennume emu okuba ekiweebwayo ekyokebwa.
6 Awo Alooni anaayanjulanga ente ennume ey'ekiweebwayo olw'ekibi, eyiye ku bubwe, ne yeetangirira ye n'ennyumba ye.
7 Awo anaatwalanga embuzi zombi, n'aziteeka mu maaso ga Mukama ku mulyango gw'eweema ey'okusisinkanirangamu.
8 Awo Alooni anaazikubiranga obululu embuzi zombi; akalulu akamu ka Mukama, n'akalulu ak'okubiri ka Azazeri.
9 Awo Alooni anaayanjulanga embuzi egwiriddwako akalulu ka Mukama, n'agiwaayo okuba ekiweebwayo olw'ekibi.
10 Naye embuzi egwiriddwako akalulu ka Azazeri, eneetekebwanga mu maaso ga Mukama nga nnamu, okumutangirira, okugisindiikiriza eri Azazeri mu ddungu.
11 Awo Alooni anaayanjulanga ente ennume ey'ekiweebwayo o1w'ekibi, eyiye ku bubwe, ne yeetangirira ye n'ennyumba ye, n'atta ente ennume ey'ekiweebwayo olw'ekibi, eyiye ku bubwe:
12 awo anaddiranga ekyoterezo ekijjudde amanda ag'omuliro ng'agaggya ku kyoto mu maaso ga Mukama, n'embatu ze nga zijjudde obubaane obw'akaloosa obusekuddwa ennyo, n'abuleeta munda w'eggigi:
13 awo anaateekaaga obubaane ku muliro mu maaso ga Mukama, omukka ogw'obubaane gubikke ku ntebe ey'okusaasira eri ku bujulirwa, aleme okufa:
14 awo anaatoolanga ku musaayi gw'ente ennume, n'agumansira n'engalo ye ku ntebe ey'okusaasira ebuvanjuba; era anaamansiranga ku musaayi mu maaso g'entebe ey'okusaasira n'engalo ye emirundi musanvu.
15 Awo anattanga embuzi ey'ekiweebwayo olw'ekibi, ey'abantu, n'aleeta omusaayi gwayo munda w'eggigi, n'akola omusaayi gwayo nga bw'akoze omusaayi gw'ente ennume, n'agumansira ku ntebe ey'okusaasira, ne mu maaso g'entebe ey'okusaasira:
16 era anaatangiriranga awatukuvu, olw'obutali bulongoofu bw'abaana ba Isiraeri, n'olw'ebyonoono byabwe, ebibi byabwe byonna: era bw'atyo bw'anaakolanga eweema ey'okusisinkanirangamu, ebeera nabo wakati mu butali bulongoofu bwabwe.
17 So temubanga muntu mu weema ey'okusisinkanirangamu, bw'anaayingiranga okutangirira mu watukuvu, okutuusa lw'anaafulumanga, ng'amaze okwetangirira ye n'ennyumba ye n'ekibiina kyonna ekya Isiraeri.
18 Awo anaafulumanga eri ekyoto ekiri mu maaso ga Mukama, n'akitangirira: n'atoola ku musaayi gw'ente ennume, ne ku musaayi gw'embuzi, n'agusiiga ku mayembe g'ekyoto enjuyi zonna.
19 N'akimansirako omusaayi n'engalo ye emirundi musanvu, n'akirongoosa, n'akitukuza okukiggyako obutali bulongoofu bw'abaana ba Isiraeri.
20 Awo bw'anaamaliranga ddala okutangirira awatukuvu, n'eweema ey'okusisinkanirangamu, n'ekyoto, anaayanjulanga embuzi ennamu:
21 awo Alooni anaateekanga emikono gye gyombi ku mutwe gw'embuzi ennamu, n'ayatulira ku yo obutali butuukirivu bwonna obw'abaana ba Isiraeri, n'ebyonoono byabwe byonna, ebibi byabwe byonna; n'abiteeka ku mutwe gw'embuzi, n'agisindiikiriza mu ddungu mu mukono gw'omuntu eyeeteeseteese:
22 era embuzi eneesituliranga ku yo obutali butuukirivu bwabwe bwonna n'ebutwala mu nsi eteriimu bantu: kale embuzi anaagiteeranga mu ddungu.
23 Awo Alooni anaayingiranga mu weema ey'okusisinkanirangamu, n'ayambula ebyambalo ebya bafuta, by'abadde ayambadde ng'ayingidde mu watukuvu, n'abireka eyo:
24 awo anaanaabiranga omubiri gwe n'amazzi mu kifo ekitukuvu, n'ayambala ebyambalo bye, n'afuluma, n'awaayo ekiweebwayo ekyokebwa ekikye n'ekiweebwayo ekyokebwa eky'abantu, ne yeetangirira ye n'abantu.
25 N'amasavu ag'ekiweebwayo olw'ekibi anaagookeranga ku kyoto.
26 N'oyo ateera embuzi eri Azazeri anaayozanga ebyambalo bye, n'anaaba omubiri gwe mu mazzi, oluvannyuma n'alyoka ayingira mu lusiisira.
27 N'ente ennume ey'ekiweebwayo olw'ekibi, n'embuzi ey'ekiweebwayo olw'ekibi, omusaayi gwayo oguyingizibwa okutangirira mu watukuvu, zinaafulumizibwanga ebweru w'olusiisira; ne bookera mu muliro amaliba gaazo, n'ennyama yaazo, n'obusa bwazo.
28 N'oyo abyokya anaayozanga ebyambalo bye n'anaaba omubiri gwe mu mazzi, oluvannyuma n'alyoka ayingira mu lusiisira.
29 Era lino linaabanga tteeka gye muli emirembe gyonna: mu mwezi ogw'omusanvu, ku lunaku olw'omwezi olw'ekkumi, munaabonerezanga emmeeme zammwe, so temukolanga mulimu gwonna, enzaalwa newakubadde omugenyi atuula mu mmwe:
30 kubanga ku lunaku olwo kwe banaabatangiririranga, okubalongoosa; munaabanga balongoofu mu bibi byammwe byonna mu maaso ga Mukama.
31 Olwo ye ssabbiiti ey'okuwummula ey'okwewombeekerako gye muli, era munaabonerezanga emmeeme zammwe: lye tteeka ery'emirembe gyonna.
32 Era kabona, anaafukibwangako amafuta era anaayawulibwanga okuba kabona mu kifo kya kitaawe, anaatangiriranga era anaayambalanga ebyambalo ebya bafuta, ebyambalo ebitukuvu:
33 era anaatangiriranga awatukuvu awaayawulibwa, era anaatangiriranga eweema ey'okusisinkanirangamu n'ekyoto; era anaatangiriranga bakabona n'abantu bonna ab'ekibiina.
34 Era lino linaabanga tteeka gye muli eritajjulukuka emirembe gyonna, okutangiriranga abaana ba Isiraeri olw'ebibi byabwe byonna omulundi gumu buli mwaka. N'akola nga Mukama bwe yalagira Musa.


text:
EBYONGYEIRWEHO
Ekiro ky’Okucwa Orubanja—Nikyo Ki?
NOOTEEKATEEKA ki aha Kiro ky’okucwa Orubanja? Baingi nibateekateeka ngu omwe-omwe, obuhumbi n’obuhumbi bw’abantu baryareetwa omu maisho ga Ruhanga. Bari omu maisho ge, ngu buri omwe aryacwerwa orubanja rwe. Ngu abamwe baryaheebwa ekiconco ky’okushemererwa omu iguru, ngu kandi abandi baryacwerwa orw’okubonabonesibwa ebiro n’ebiro. Kwonka, Baibuli yo terikugira ngu obunaku obwo buryaba butyo. Ekigambo kya Ruhanga tikirikworeka ekiro ky’okucwa orubanja nk’obwire burikutiinisa, kureka nk’obwire bw’amatsiko n’okugarura busya.
Omu Okushuuruurwa 20:11, 12, nitushoma ebi entumwa Yohaana arikushoborora aha Kiro ky’Okucwa Orubanja: “Naareeba ekitebe ky’obukama kihango ekirikwera n’[o]gwo owaabaire akishutamiho; ensi n’eiguru byahunga nibiruga omu maisho ge; byabura obuhamizo. Naareeba abafu, abakuru n’abato, beemereire omu maisho g’ekitebe ky’obukama, ebitabo byashuuruurwa. N’ekitabo ekindi kyashuuruurwa, nikyo eky’amagara. Abafu bacwerwa emanja z’ebyahandikiirwe omu bitabo nk’ebi baakozire oku biri.” Omucwi w’Emanja orikushobororwaho aha n’oha?
Yehova Ruhanga niwe Mucwi w’Emanja z’abantu omukuru. Kwonka, omurimo gwenyine ogw’okucwa emanja naaguha abandi. Okurugiirira aha Ebyakozirwe 17:31, entumwa Paulo akagira ngu Ruhanga “akataho ekiro eki aricweraho emanja z’ensi yoona omu kuhikiirira, naazicwisa [o]muntu ou yaatooraine.” Omucwi w’Emanja ogu otoorainwe ni Yesu Kristo owaazookire. (Yohaana 5:22) Kwonka shi, ni ryari obu Ekiro ky’Okucwa Orubanja kirikutandika? Kandi nikimara bwire ki?
Ekitabo kya Okushuuruurwa nikyoreka ngu Ekiro ky’Okucwa Orubanja nikitandika bwanyima y’orutaro rw’ahari Haramagedoni, obu obusingye bwa Sitaane obw’omu nsi buricwekyerezibwa.* (Okushuuruurwa 16:14, 16; 19:19-20:3) Bwanyima ya Haramagedoni, Sitaane na baadaimoni be nibaija kukomerwa omu kiina ekitaine bugarukiro okumara emyaka rukumi. Omu bwire obwo, abantu 144,000 abahunguzi nibaija kuba abaramuzi haza bategyeke hamwe na Kristo omu iguru ‘nk’abagabe okumara emyaka rukumi.’ (Okushuuruurwa 14:1-3; 20:1-4; Abarooma 8:17) N’ahabw’ekyo, Ekiro ky’Okucwa Orubanja ti kiro ky’eshaaha 24 ekirihwaho jubajuba. Ekiro ekyo nikimara emyaka rukumi.
Omu bwire bw’emyaka rukumi obwo, Yesu Kristo naija ‘kucwera abahuriire n’abafiire orubanja.’ (2 Timoseo 4:1) “Abahuriire” nibaija kuba “omutwe muhango gw’abantu” abarihonokaho ahari Haramagedoni. (Okushuuruurwa 7:9-17) Entumwa Yohaana kandi akareeba “abafu…beemereire omumaisho g’ekitebe” ky’orubanja. Nk’oku Yesu yaaraganiise, “abo boona abari omu bituuro abarikwijukwa baryahurira eiraka [rya Kristo] barugemu” kurabira omu kuzooka. (Yohaana 5:28, 29, NW; Ebyakozirwe 24:15) Kwonka shi okucwerwa orubanja kuryarugiirira ahari ki?
Okurugiirira aha kworekwa kw’entumwa Yohaana, ‘ebitabo bikashuuruurwa’ reero “abafu bacwerwa emanja z’ebyahandiikirwe omu bitabo nk’ebi baakozire oku biri.” Ebihandikirwe omu bitabo ebi shi n’ebikorwa ebi baakozire ira batakafiire? Ngaaha, okucwerwa orubanja okwo tikurikwija kurugiirira aha bi abantu baakozire batakafiire. Ekyo nitukimanya tuta? Baibuli neegira eti: “Ofiire aba atakitegyekwa kibi.” (Abarooma 6:7) N’ahabw’ekyo, abo abarizooka baryazooka batakiine bibi byabo. Ebitabo n’ahabw’ekyo biine kuba nibikiikirira ebindi ebi Ruhanga ariba naabenza. Okubaasa kugumaho ebiro byona, abarikira Haramagedoni hamwe n’abo abarizooka kiryabetengyesa okworobera ebiragiro bya Ruhanga otwariiremu n’ebindi ebisya ebi Yehova aribaasa kubashuuruurira omu myaka rukumi. N’ahabw’ekyo, buri muntu aryacwerwa orubanja kurugiirira aha bi arikora omu Kiro ky’Okucwa Orubanja.
Ekiro ky’Okucwa Orubanja kiryaha obuhumbi n’obuhumbi bw’abantu omugisha gwabo gw’okubanza ogw’okwega ebi Ruhanga akunda n’okubyorobera. Eki nikimanyisa ngu haryabaho omurimo muhango ogw’okwegyesa. Buzima, ‘abarituura omu nsi egyo enungi baryayega eby’okuhikiirira.’ (Isaaya 26:9) Kwonka ti boona ngu baryaba nibenda kworobera ebi Ruhanga akunda. Isaaya 26:10 nirugira ruti: “Omubi n’obu akorerwa eby’embabazi tayega by’okuhikiirira; n’omu nsi y’okuhikiirira akoreramu kubi, kandi tareeba bukuru bwa MUKAMA.” Ababi aba nibaija kumarirwaho kimwe omu Kiro ky’Okucwa Orubanja.—Isaaya 65:20.
Aha muheru gw’Ekiro ky’Okucwa Orubanja, abantu abariba bariho ‘baryaba baatungire amagara marungi’ agahikiriire. (Okushuuruurwa 20:5) N’ahabw’ekyo omu Kiro ky’Okucwa Orubanja, abantu baryagarurwa omu mituurire ehikiriire ey’omukubanza. (1 Abakorinso 15:24-28) Bwanyima haryabaho okugyezibwa okw’aha muheru. Sitaane aryarekurwa kuruga omu kihome atyo aikirizibwe omurundi ogw’aha muheru okugobeza abantu. (Okushuuruurwa 20:3, 7-10) Abo abarimwangira baryashemerererwa okuhikiiririra kimwe kw’ekiraganiso kya Baibuli eki: “Abahikiriire baryahungura ensi, bagituuremu ebiro byona.” (Zaaburi 37:29) Buzima, Ekiro ky’Okucwa Orubanja kiryareetera abantu boona abeesigwa emigisha!
* Ebirikukwata ahari Haramagedoni, nooshabwa kureeba ekitabo Insight on the Scriptures, Ekitabo 1, aha mpapura 594-5, 1037, hamwe n’eshuura 20 ey’akatabo Worship the Only True God, byombi ebyahandiikirwe Abajurizi ba Yehova.


text:
Chapter 1
1 Awo mu mwaka ogw'olubereberye ogwa Kuulo kabaka w'e Buperusi, ekigambo kya Mukama mu kamwa ka Yeremiya kituukirire, Mukama n'akubiriza omwoyo gwa Kuulo kabaka w'e Buperusi n'okulangirira n'alangirira okubunya obwakabaka bwe bwonna, n'okuwandiika n'abiwandiika ng'ayogera nti
2 Bw'atyo bw'ayogera Kuulo kabaka w'e Buperusi nti Obwakabaka bwonna obw'omu nsi Mukama Katonda w'eggulu abumpadde; era ankuutidde okumuzimbira ennyumba mu Yerusaalemi ekiri mu Yuda.
3 Buli ali mu mmwe ku bantu be bonna, Katonda we abeere naye, ayambuke mu Yerusaalemi ekiri mu Yuda, azimbe ennyumba ya Mukama Katonda wa Isiraeri, (ye Katonda,) ali mu Yerusaalemi.
4 Era buli asigadde mu kifo kyonna mw'abeera nga mugenyi, abasajja ab'omu kifo kye bamubeere ne ffeeza ne zaabu n'ebintu n'ebisolo, obutassaako ekyo kye bawaayo ku bwabwe eky'ennyumba ya Katonda eri mu Yerusaalemi.
5 Awo emitwe gy'ennyumba za bakitaabwe eza Yuda ne Benyamini ne bagolokoka, ne bakabona n'Abaleevi, bonna Katonda be yakubiriza omwoyo gwabwe okwambuka okuzimba ennyumba ya Mukama eri mu Yerusaalemi.
6 Awo abo bonna ababeetoolodde ne banyweza emikono gyabwe n'ebintu ebya ffeeza ne zaabu n'ebintu n'ebisolo n'ebintu eby'omuwendo omungi obutassaako ebyo byonna bye baawaayo ku bwabwe.
7 Era Kuulo kabaka n'afulumya ebintu eby'omu nnyumba ya Mukama Nebukadduneeza bye yaggya mu Yerusaalemi n'abiteeka mu ssabo lya bakatonda be:
8 ebyo Kuulo kabaka w'e Buperusi n'abifulumya mu mukono gwa Misuledasi omuwanika, n'abibalira Sesubazzali omukulu wa Yuda.
9 Era guno gwe muwendo gwabyo: essowaani eza zaabu amakumi asatu, essowaani eza ffeeza lukumi, obwambe amakumi abiri mu mwenda;
10 ebibya ebya zaabu amakumi asatu, ebibya ebya ffeeza eby'omutindo ogw'okubiri ebikumi bina mu kkumi, n'ebintu ebirala lukumi.
11 Ebintu byonna ebya zaabu n'ebya ffeeza byali enkumi ttaano mu ebikumi bina. Ebyo byonna Sesubazzali yabiggyayo n'abireeta, abanyage bwe baggibwa e Babulooni ne baleetebwa e Yerusaalemi.


text:
Essuula 1
1 Pawulo ne Timoseewo, abaddu ba Kristo Yesu, eri abatukuvu bonna mu Kristo Yesu abali mu Firipi, wamu n'abalabirizi n'abaweereza:
2 ekisa kibeerenga gye muli n'emirembe ebiva eri Katonda Kitaffe ne Mukama waffe Yesu Kristo.
3 Nneebaza Katonda wange buli lwe mbajjukira,
4 ennaku zonna buli lwe mbasabira mwenna nsaba n'essanyu,
5 olw'okussa ekimu kwammwe okw'okubunya enjiri okuva ku lunaku olw'olubereberye okutuusa kaakano;
6 nga ntegeeredde ddala kino ng'oyo eyatandika omulimu omulungi mu mmwe aligutuukiriza okutuusa ku lunaku lwa Yesu Kristo:
7 nga bwe kiri ekirungi nze okulowoozanga ekyo gye muli mwenna, kubanga ndi nammwe mu mutima gwange, bwe mussa ekimu mwenna awamu nange mu kisa, mu kusibibwa kwange era ne mu kuwolerezanga enjiri n'okuginywezanga.
8 Kubanga Katonda ye mujulirwa wange, bwe mbalumirwa omwoyo mwenna mu kusaasira kwa Kristo Yesu.
9 Era kino kye nsaba okwagala kwammwe kweyongereyongerenga kusukkirirenga mu kutegeera n'okwawula kwonna:
10 mulyoke musiimenga ebisinga obulungi; mubeerenga abatalina bukuusa era abatalina kabi okutuusa ku lunaku lwa Kristo;
11 nga mujjudde ebibala eby'obutuukirivu, ebiriwo ku bwa Yesu Kristo, Katonda aweebwe ekitiibwa, atenderezebwe.
12 Naye njagala mmwe okutegeera, ab'oluganda, ng'ebyambaako byajja lwa kubunya bubunya enjiri;
13 n'okusibibwa kwange ne kulyoka kulabika mu Kristo eri basserikale bonna aba kabaka, n'abalala bonna;
14 n'ab'oluganda abasinga obungi mu Mukama waffe ne balyoka baguma olw'okusibwa kwange ne beeyongeranga nnyo okwaŋŋanga okubuuliranga ekigambo kya Katonda nga tebatya.
15 Abalala babuulira Kristo lwa buggya n'okuyomba; era n'abalala bamubuulira lwa kisa:
16 bano babuulira lwa kwagala, nga bamanyi nga nnateekebwawo lwa kuwolerezanga enjiri:
17 naye bali babuulira Kristo olw'okuyomba, si mu mazima, nga balowooza okundeetera ennaku mu kusibibwa kwange.
18 Naye n'ekyo nsonga? wabula nga mu ngeri zonna, oba mu bukuusa oba mu mazima, Kristo abuulirwa; n'ekyo nkisanyukidde, weewaawo era ndisanyuka.
19 Kubanga mmanyi ng'ekyo kirinviiramu obulokozi olw'okusaba kwammwe n'okuweebwa Omwoyo wa Yesu Kristo,
20 nga bwe ntunuulira ennyo ne nsuubira nga ssirikwatibwa nsonyi mu kigambo kyonna, wabula nga Kristo, ennaku zonna, era ne kaakano anaagulumizibwanga mu mubiri gwange mu buvumu bwonna, oba mu bulamu oba mu kufa.
21 Kubanga gye ndi okuba omulamu ye Kristo, n'okufa ge magoba.
22 Naye oba ng'okuba omulamu mu mubiri, okwo nga kye kibala eky'omulimu gwange, kale ssimanyi kye nneeroboza.
23 Naye nziyizibwa enjuyi zombiriri, nga nneegomba okugenda okubeera ne Kristo; kubanga kwe kusinga ennyo nnyini:
24 naye okubeera mu mubiri kwe kusinga okwetaagibwa ku lwammwe.
25 Era, kubanga ntegeeredde ddala bwe ntyo, mmanyi nga ndibeera, era ndibeera wamu nammwe mwenna, olw'okuyitirira kwammwe n'okusanyuka olw'okukkiriza:
26 okwenyumiriza kwammwe kulyoke kusukkirire mu Kristo Yesu ku bwange, nze olw'okujja gye muli nate.
27 Naye kyokka okutambula kwammwe kubeerenga nga bwe kigwanira enjiri ya Kristo: bwe ndijja okubalabako oba nga ssiriiwo, ndyoke mpulire ebifa gye muli, nga munywedde mu mwoyo gumu, nga mulwaniriranga okukkiriza okw'enjiri n’emmeeme emu;
28 so nga temukangibwa balabe mu kigambo kyonna: ke kabonero ddala gye bali ak'okuzikirira, naye eri mmwe ka bulokozi, era obuva eri Katonda;
29 kubanga mwaweebwa ku lwa Kristo si kumukkiriza kwokka, era naye n'okubonaabonanga ku lulwe:
30 nga mulina okulwana kuli kwe mwalaba gye ndi, era kwe muwulira kaakano okuli gye ndi.


text:
Bya Ssennabulya Baagalayina ne John Bosco Sseruwu
OMUGOLE Sharifah Nalweyiso eyaakafumba mu ddya emyezi ebiri gyokka apasuddwa omuvuzi wa bodaboda Ismael Ndaaya n'amutwala mu loogi amugabire ebyalo ng'eno bwe bameketeka emberenge ez’amawogola.
Waabaddewo abalinnya akagere n'atemya ku nnannyini mukazi naye eyabawendulidde poliisi ebakwatiddeyo nga bali kasenge kaabwe beggaliddemu.
Baabakwatidde mu loogi ya Mutima e Lukaya mu Kalungu mwe baabadde bagenze okwemalako ejjakirizi. Nnannyini mukazi omukinjaagi Sula Male ne mukulu we Issa Wasswa be baddukidde ku poliisi ebakwatire omusiguze ne mukazi waabwe gwe baakawasa emyezi ebiri emabega okuva mu bakadde be ku kyalo Kasunga - Kiti mu Ggombolola y'e Bukulula mu Kalungu.
Ebimu ku bintu poliisi bye yasanze n’abenzi z’emberenge ezaabadde ku ppiro nga kirabika obwedda kwe batambuliza emboozi.
Abakwate beekangabirizza nti baabadde bakyanyumyamu bunyumya nga tebannabaako kye baakoze kyokka buli omu n'alumiriza munne nti y'amukubidde essimu.
"Guno mupango kubanga Sharifah y'ankubidde ssimu mmusange ku loogi. engeri gy'atali mwannyinaze nga siyinza kuwalira”, Ndaaya bwe yeewozezzaako.
Ye Nalweyiso yagambye nti, "mulamu Wasswa temunswaza, Ndaaya y'ampise mu loogi nti alina by'ang’amba era guno gwe gubadde gugenda okusooka okwegatta naye."
Poliisi yabaggalidde n’ebaggulako omusango gw’obwenzi ng’okunoonyereza bwe kugenda mu maaso.


text:
Bya HENRY KASOMOKO
NGA Uganda yeetegekera okujaguza emyaka 50 egy’ameefuga, ekitongole kya KCCA kitandise okuyonja ebitundu ebyesudde ebweru w'e kibuga omuli emyala n’emifulejje.
Wiiki eno KCCA ebadde egogola emyala e Kyebando , Bukoto, Kamwokya n'ebitundu ebirala. Kino kisanyusizza abatuuze b’e Kamwokya era abatuuze baagambye nti emyala mu kitundu kino gibadde gyazibikira olwa kasasiro asuulibwamu ne kiremesa amazzi okutambula.
"Ekikolwa ekitongole kino kye kikoze kiragidde ddala nti eggwanga litandise okwetegekera ameefuga kuba kati tolina w’oyisa kigere n’otosanga bakozi ba KCCA nga bayonja,” omu ku batuuze Mukiibi bwe yagambye.
Abatuuze bagamba nti emyala gino gibeeraliikiriza nnyo naddala mu biseera by'enkuba kubanga amazzi gabadde gajjula ne gabooga olwo ne gayingira mu nnyumba z'abantu.Abamu babadde batuuse n’okusenguka mu bitundu emyala gino mwe giyita olw'endwadde naddala omusujja gw'ensiri.


text:
PULEZIDENTI Museveni y'alagira Minisitule y'Ebyensimbi etandike okusasula abazannyi ba Cranes omusaala gwa 1,000,000/- buli omu mu 2009, kyokka tekikolebwanga.
Bannabyamizannyo bangi boogerera pulezidenti amafuukuule nti emizannyo tagiyambye kimala kusobola kuggyayo ttalanta z'abaana abato n'obutafa ku ttiimu za ggwanga.
Mu bbaluwa ya minisitule mwalimu n'okuwa abaddusi omusaala, kyokka abavunaanyizibwa okuteeka ebintu mu nkola tebanyega.
Pulezidenti era yalagira ebisaawe biddaabirizibwe, buli kitundu kibeere n'ekyakyo ekiri ku mutindo, kyokka tewali kyakoleddwa.
Pulezidenti azze ayogera nti abakozi ba gavumenti olumu bamulemesa okutuusa obuweereza eri abantu ng'abamu bawakana, naye kati tukirabyeko.
Minisita Charles Bakkabulindi ne Geraldine Namirembe Bitamazire be baali balwaniridde ensimbi ezo, kyokka engeri okulya mu bintu bya pulezidenti bwe kutasuubirwa, enteekateeka baagigootaanya!
Ku bintu 100 pulezidenti by’azze asuubiza bannabyamizannyo, bafunyeeko 20 olw'abakungu abalina okubissa mu nkola okwagala okulya okusinga be baasuubizza.
Kye kiseera Pulezidenti atandike okuwa bannabyamizannyo abakoze obulungi, ensimbi enkalu oba cceeke nga bwe yakola ku Stephen Kiprotich.
Pulezidenti bannabyamizannyo bakyakulinamu essuubi kyokka ensimbi eziweebwa emizannyo okuba entono n'okusuubiza ebitaatuukirira, bisaanye bisalibwe amagezi.
Gavumenti bw'eba eyagala emizannyo gitumbuke nga mu mawanga amalala, bajeti yaagyo erinnyisibwe oba batongoze minisitule eyeetongodde ekole ku bizibu by'abazannyi.
Mu mizannyo mwemuli abazannyi abafa nga bakolerera ggwanga. Famile y'omugenzi Phillip Omondi, Paul Hasule, Godfrey Kateregga n'endala, nnyiivu kuba baakolerera eggwanga kyokka ne mu bazira, tebaliimu!
Minisita Bakkabulindi asitukire-mu abanje ensimbi ezizze zisuubizibwa. Bannabyamizannyo abakoleredde eggwanga, nabo baweebwenga emidaali gy'obuzira kuba beerekereza bingi.
kateregaya@yahoo.com 0782077016


text:
Bya EDWARD SSERINNYA
KU Lwomukaaga oluwedde kkampuni ya Vision Group efulumya ne Bukedde ng’ewagiddwa MTN Uganda ne Go tv yategese omusomo oguyitibwa ‘Pakasa Forum’ ku ssomero lya Kampala Parents e Naggulu. Abakugu mu kukola bizinensi baasomesezza ku ngeri gye bayinza okuyitimusaamu bizinensi, bye balina okutunuulira nga bazitandika, enkwata ya ssente ssaako obukodyo bwe basobola okukozesa ne baziwangaaza. Mwayogereddemu abasomesa ab’enjawulo okwabadde: Dr. Sudhir Ruparelia, Dunstan Kisuule, Francis Kitaka, Charles Mbire ne Patricia Ojangole.
Okuva ne leero ku miko gyaffe egya Yiiya Ssente, tugenda kukuleetera aboogezi bye baalambise mu musomo guno ofune ky’obayigirako mu kuddukanya bizinensi. Tutandise ne Dr. Sudhir Ruparelia.
Dr. Sudhir Ruparelia ye nnannyini Crane Bank, wooteeri ya Speke Resort e Munyonyo, kkampuni erima ebimuli eya Rosebud e Namulanda ku ludda e Ntebe ne bizinensi endala nnyingi okuli amasomero n’ebizimbe.
Okutereka n’okwongera mu bizinensi
Dr. Sudhir agamba nti, ku ssente z’oyingiza, okugeza, omuntu afuna omusaala, ebitundu 50 ku 100 wandibadde ofuba nnyo okulaba ng’ozitereka.
Naye wano mu Uganda abantu abafuna omusaala oyinza okwekanga ng’ensimbi ze batereka z’ezo zokka ezigenda mu NSSF, ng’endala zonna bazikuba ku mumwa. Kino kikyamu kuba tolina mulimu mulala gwonna gw’ojja kutandikawo nga totereka.
Ate ku balina bizinensi nabo bakusobera, ssente ze bakola ez’amagoba nabo bazirya buli, sso nga mu nkola entuufu amagoba 100 g’ofuna, 90 zandizze mu bizinensi n’olyako 10 zokka.
Kino kirabika ng’ekizibu naye kyangu ate kijja kukuyamba okutumbula bizinensi yo.
Okwewola
Omuntu teyandyewoze ng’atandika bizinensi oba ku bizinensi ye esooka. Kola bizinensi esooka n’eyookubiri, waakiri weewolere ku bizinensi eyookusatu.
Leka kufuuka muddu wa bbanja, wabula beerawo ne bizinensi esobola okwetengerera yokka.
Ate leka kugenda kwewola nga muzibe, weewole nga ssente ozitwala mu pulojekiti naawe gy’olabira ddala nti ejja kukola amagoba.
Beetingi ne ssente ez’amangu
Abantu bandibadde omulaka baguteeka ku kukola nnyo, ne balema okugenda mu beetingi ne basiba ku mipiira kubanga beetingi omanya ebintu bibiri okufuna n’obutafuna n’olwekyo wano tosobola kwesibawo nti oyinza okufunawo ensimbi.
Ate era olina okukimanya nti tewali ssente za bwereere, buli muntu alina okukola ennyo okulaba ng’atuuka ku bugagga bwe yeetaaga.
Kola bizinensi gy’osobola
Olumu ekitta abantu abamu kwe kwagala okukola bizinensi ze batasobola kukola, tukola bizinensi lwakuba ne gundi akoze, kola bizinensi gy’owulira nti ojja kusobola okugiddukanya obulungi, ne bw’eba ntono etya ejja kukuwa emirembe ate egejje.
Bizinensi yo giwe obudde
Abantu abamu kino bakitwala nga eky’okusaaga, nneebaka ku ssaawa 6:00 ogw’ekiro ne nzuukuka ssaawa 12:00 ez’oku makya.
Okuva ku ssaawa 1:00 ey’oku makya mbeera mu kubala bizinensi zange, mmanya ebivudde mu wooteeri, ebimuli ne bizinensi endala.
Mmanya ssente eziyingidde mu doola, pawundi ne siringi, era buli bizinensi yange mmanyi bw’etambula wadde nnyingi, naye zonna mbeera mmanyi ekifaayo buli lunaku.
Oli muntu ng’abalala? era naawe olina ebizibu?
Nange ndi muntu ng’abalala era nnina ebizibu. Omanyi ebizibu ebimu biba bya famire, bwe bitaba bya famire oba bya nsimbi oba okukyuka mu mateeka nabyo bitunyiga kuba oba olina ky’oyagala okutandika okukola ate ne bakyusa amateeka n’okivaako.
Naye ng’ekituufu kiri nti buli omu aba n’ebizibu, nange mbirina lwakuba olumu ebizibu bye byawukana.
Naye ekikulu, ekirungi ekiri mu kufuna ebizibu mu bizinensi ate kiba kyakuyiga gy’oli, era singa oba oyigira mu bizibu byo ofunamu nnyo n’okutambuza obulungi bizinensi yo.
Dr. Sudhir y’ani?
- Omuntu bw’ayita Dr. Sudhir Munnayuganda Omuyindi ayinza obutaba mukyamu, anti bamuzaalira wano mu ddwaaliro e Mengo.
- Bajjajjaabe baatuuka e Mombasa mu 1897 ate oluvannyuma mu 1903 ne batuuka mu Uganda. Kitaawe baamuzaalira kuno mu 1932, yasomera ku Bat Valley P/S okuva P.I - P.6, Jinja Main Street P/S n’atuulirayo P.7, siniya n’agenda ku Jinja SS, mu 1971 yakomawo e Kampala n’asomera Kololo SS.
- Mu 1972 Amin bwe yagoba Abayindi yali wa myaka 16 n’agenda ne bazadde e Bungereza, kuno yakomawo mu 1985.
- Bwe yadda kuno yatandiikiriza mpola okusuubula bbiya okuva e Kenya, wabula mu 1989 bbiya ava ebweru bwe yawerebwa olwo ate n’atandika ekibanda ekivungisa ensimbi ekya Crane Forex currency, nga muno mwe mwava ne bbanka ya Crane mu 1995.
- Akola bizinensi ez’enjawulo ezeegattira mu Ruparelia Group. Dr. Sudhir agamba nti, ye Bannayuganda baganda be kuba baamuzaalira kuno, kale awulira nga musanyufu nnyo okulaba ng’emirimu gye agikolera mu Uganda.


text:
Lwakutaano mu World Cup:
Bufalansa - Girimaani, 1:00 Select, UBC
Brazil - Colombia, 5:00 Select , UBC
Enkambi ya ttiimu ya Girimaani eggudemu nnabe abazannyi baayo musanvu bwe balumbiddwa ekirwadde kya ssenyiga.
Omutendesi, Coach Joachim yagaanyi okwogera amannya g'abazannyi abatawaanyizibwa ssenyiga kyokka n'akakasa nti kituufu balwadde naye tebali mu mbeera etiisa.
Wadde nga guli gutyo, emyaka 32 Abafalansa gye bamaze n’ekkonda ku mutima, leero (Lwakutaano) baagala kulyeggyako nga beesasuza Girimaani beesogge semi ya World Cup.
Mu World Cup ya 1982 eyali e Spain, Bufalansa ne Girimaani baasisinkana ku semi, Girimaani n’ewangula mu peneti mu ngeri Abafalansa gye baataputa ng’ey’ekibbi n’ettima.
Mu nsiike eno, omukwasi wa Girimaani, Harald Schumacher yalinnya omuteebi wa Bufalansa, Patrick Battistol n’amumenya ensingo ekyamutuusa okussiza ku ‘okisigyeni’. Yamumenya olubiriizi n’awangukamu n’erinnyo
Bufalansa, eyasinga okwolesa omuzannyo omulungi, yaviiramu mu peneti era bassita baayo, Michel Platini (kati pulezidenti wa UEFA), Jean Tigana n’abalala, ekirooto ky’okuwangula World Cup ne kikoma.
Mu 1986 ttiimu zombi zadding’ana era Bufalansa eyali erowooza nti egenda kwesasuza, yakubwa (2-0) n’ewandukira ku semi.
Leero, ttiimu zisisinkanye ku ‘quarter’ nga Bufalansa eyagala kwesasuza olw’ettoomi Girimaani ly’egisiimulizzaako okumala akabanga sso nga n’ettima lye baakola ku muzannyi waabwe mu 1982 likyabaluma.
We basisinkanidde, nga buli omu yeetenda eryanyi okuva ku mukwasi wa ggoolo okutuuka ku kyoto. Girimaani yaakateebwamu ggoolo 3 ate Bufalansa 2 sso nga Girimaani yaakateeba 9 ate Bufalansa 10.
Girimaani egamba nti omukwasi waayo, Manuel Neuer y’asinga mu nsi, sso nga ne Bufalansa ewaana Hugo Lroris nti we baamuweera obwakapiteeni, y’asinga okubaka emipiira.
Mu kisenge, Bufalansa yeesiga Patrice Evra, Mathieu Debuchy, Rafael Varane ne Laurent Koscielny okunyweza abateebi ba Girimaani naddala Thomas Mueller.
Mu makkati, Bufalansa eyimiridde ku Paul Pogba, Mathieu Valbuena ne Yohan Cabaye sso nga Girimaani eri ku Toni Kroos, Mario Gotze, Bastian Schweinsteiger ne Mesut Ozil.


text:
Essuula 5
1 Naye omuntu erinnya lye Ananiya ne Safira mukazi we n'atunda ebibye,
2 ne yeeterekerako ku muwendo, mukazi we naye ng'amanyi, n'aleetako kitundu butundu n'ateeka ku bigere by'abatume.
3 Naye Peetero n'agamba nti Ananiya, Setaani akujjulizza ki omutima gwo okulimba Omwoyo Omutukuvu, ne weeterekerako ku muwendo gw'ennimiro?
4 Bwe yali eyo, teyali yiyo? Era bwe yamala okutundibwa, teyali mu buyinza bwo? Kiki ekikuteesezza mu mutima okukola bw'oti? Tolimbye bantu, naye Katonda.
5 Ananiya bwe yawulira ebigambo ebyo, n'agwa n'atondoka. Entiisa nnyingi n'ekwata bonna abaawulira ebyo.
6 Abalenzi ne bayimuka ne bamuzinga, ne bamutwala ne bamuziika.
7 Awo olwatuuka waali wayiseewo essaawa ssatu mukazi we naye n'ayingira nga tamanyi bwe bibadde.
8 Peetero n'amuddamu nti Mbuulira, mwatunda ennimiro omuwendo bwe gutyo? N'agamba nti Weewaawo, bwe guti.
9 Naye Peetero n'amugamba nti Kiki ekibatabaganyizza okukema Omwoyo gwa Mukama? Laba, ebigere byabwe abaziise balo biri ku luggi, banaakutwala naawe.
10 Amangu ago n'agwa ku bigere bye, n'atondoka: abalenzi bwe baayingira ne bamusanga ng'afudde, ne bamutwala ne bamuziika wamu ne bba.
11 Entiisa nnene n'ekwata ekkanisa yonna ne bonna abaawulira ebyo.
12 Obubonero n'eby'amagero bingi ne bikolebwanga n'emikono gy'abatume mu bantu; bonna baali mu kisasi kya Sulemaani n'omwoyo gumu.
13 So n'abalala tewaali n'omu eyayaŋŋanga okwegatta nabo; naye abantu ne babagulumizanga;
14 abakkiriza ne beeyongeranga okwegatta ne Mukama waffe, bangi abasajja n'abakazi;
15 n'okuleeta ne baleetanga mu makubo abalwadde ne babateekanga ku mikeeka ne ku bitanda, Peetero bw'anajja ekisiikirize kye kituuke ku bamu.
16 Era ebibiina ne bikuŋŋaananga nga biva mu bibuga ebiriraanye Yerusaalemi, nga baleeta abalwadde n'abaali babonyaabonyezebwa dayimooni; ne bawonyezebwanga bonna.
17 Naye n'ayimuka kabona asinga obukulu ne bonna abaali naye (kye kitundu eky'Abasaddukaayo), ne bajjula obuggya,
18 ne bakwata abatume ne babateeka mu kkomera ly'abantu bonna.
19 Naye malayika wa Mukama ekiro n'aggulawo enzigi ez'ekkomera, n'abafulumya, n'agamba nti
20 Mugende, muyimirire, mubuulire mu yeekaalu abantu ebigambo byonna eby'obulamu buno.
21 Bwe baawulira ne bayingira mu yeekaalu mu matulutulu, ne bayigiriza. Naye kabona asinga obukulu n'ajja n'abaali naye, n'ayita olukiiko n'abakadde bonna ab'abaana ba Isiraeri, n'atuma mu kkomera okubaleeta.
22 Naye abaami abaagenda tebaabasanga mu kkomera, ne bakomawo, ne boogera
23 nga bagamba nti Ekkomera tusanze nga lisibiddwa bulungi ddala n'abakuumi nga bayimiridde ku nzigi; naye bwe tugguddewo, tetusanzeemu muntu.
24 Bwe baawulira ebigambo ebyo omukulu wa yeekaalu ne bakabona abakulu, ne basoberwa mu bweraliikirivu bwabwe ekigambo kino nga bwe kijja okubuna.
25 Omuntu n'ajja n'ababuulira nti Laba, abantu bali be mwateese mu kkomera bali mu yeekaalu bayimiridde nga bayigiriza abantu.
26 Awo omukulu n'abaami ne bagenda ne babaleeta, si lwa maanyi, kubanga baali batya abantu baleme okubakuba amayinja.
27 Ne babaleeta ne babateeka mu maaso g'olukiiko. Kabona asinga obukulu n'ababuuza
28 ng'agamba nti Okulagira twabalagira obutayigirizanga mu linnya eryo: era, laba, mujjuzizza Yerusaalemi okuyigiriza kwammwe, ne mwagala okuleeta ku ffe omusaayi gw'omuntu oyo.
29 Naye Peetero n'abatume ne baddamu ne bagamba nti Kigwana okuwulira Katonda okusinga abantu.
30 Katonda wa bajjajjaffe yazuukiza Yesu gwe mwatta mmwe bwe mwamuwanika ku muti.
31 Oyo Katonda yamulinnyisa ku mukono gwe ogwa ddyo okubeera omukulu era omulokozi, okuwaayo eri Isiraeri okwenenya n'okuggibwako ebibi:
32 naffe ffe bajulirwa b'ebigambo ebyo, era n'Omwoyo Omutukuvu, Katonda gwe yawa abamugondera.
33 Naye bo bwe baawulira ne balumwa nnyo, ne baagala okubatta.
34 Naye omuntu n'ayimirira mu lukiiko, Omufalisaayo, erinnya lye Gamalyeri, omuyigiriza w'amateeka, alina ekitiibwa mu bantu bonna, n'alagira bazze abasajja ebweru akaseera:
35 n'abagamba nti Abasajja Abaisiraeri, mwekuume eby'abantu bano, kye mugenda okubakolako.
36 Kubanga edda mu biro ebyayita Syuda yagolokoka ng'agamba nti ye muntu omukulu, abantu nga bikumi bina ne beegatta naye: n'attibwa, bonna abaamuwulira ne basaasaana, emirerembe ne gikoma.
37 Oluvannyuma lwe n'agolokoka Yuda Omugaliraaya mu nnaku ez'okuwandiikibwa, n'atwala ekibiina okumugoberera: n'oyo n'abula, bonna abaamuwulira ne basaasaana.
38 Ne kaakano mbagamba nti Mwebalame abantu bano, mubaleke: kubanga okuteesa kuno n'omulimu guno oba nga bivudde mu bantu, birizikirira;
39 naye oba nga bya Katonda, temuyinza kubizikiriza; muleme okulabika ng'abalwana ne Katonda.
40 Ne bamuwulira: ne bayita abatume, ne babakuba, ne balagira obutayogeranga mu linnya lya Yesu, ne babata.
41 Awo ne bava mu maaso g'olukiiko nga basanyuka kubanga basaanyizibbwa okukwatibwa ensonyi olw'Erinnya.
42 Buli lunaku mu yeekaalu ne mu nnyumba eka tebaayosanga kuyigirizanga n'okubuuliranga Yesu nga ye Kristo.


text:
2 Ebyomumirembe 2 Chronicles
Chapter 28
1 Akazi yali yaakamaze emyaka amakumi abiri bwe yatanula okufuga, n'afugira emyaka kkumi na mukaaga mu Yerusaalemi, n'atakola ebyo ebyali mu maaso ga Mukama ebirungi nga Dawudi kitaawe:
2 naye n'atambulira mu makubo ga bassekabaka ba Isiraeri, era n'akolera Babaali ebifaananyi ebisaanuuse.
3 Era nate n'ayoterezanga obubaane mu kiwonvu kya mutabani wa Kinomu, n'ayokera abaana be mu muliro ng'emizizo gy'ab'amawanga bwe gyali Mukama be yagoba mu maaso g'abaana ba Isiraeri.
4 N'aweerangayo n'ayoterezanga obubaane ku bifo ebigulumivu ne ku nsozi ne wansi wa buli muti omubisi.
5 Mukama Katonda we kyeyava amugabula mu mukono gwa kabaka w'e Busuuli; ne bamukuba ne batwala ku babe ekibiina kinene eky'abasibe, ne babaleeta e Ddamasiko. Era n'agabulwa mu mukono gwa kabaka wa Isiraeri, n'amukuba olutta lunene.
6 Kubanga Peka mutabani wa Lemaliya yatta mu Yuda ku lunaku lumu kasiriivu mu obukumi bubiri, bonna basajja bazira; kubanga baali balese Mukama Katonda wa bajjajjaabwe.
7 Zikuli omusajja ow'amaanyi owa Efulayimu n'atta Maaseya mutabani wa kabaka ne Azulikamu saabakaaki ne Erukaana eyaddirira kabaka.
8 Abaana ba Isiraeri ne batwala nga basibe ku baganda baabwe obusiriivu bubiri, abakazi, abaana ab'obulenzi n'ab'obuwala, era ne babaggyako omunyago mungi, ne baleeta omunyago e Samaliya.
9 Naye nnabbi wa Mukama yali eyo erinnya lye Odedi: naye n'afuluma okusisinkana eggye eryajja e Samaliya, n'abagamba nti Laba, kubanga Mukama Katonda wa bajjajjammwe yasunguwalira Yuda, kyavudde abagabula mu mukono gwammwe, era mubassizza obusungu obutuuse mu ggulu.
10 Ne kaakano mwagala okufuga abaana ba Yuda ne Yerusaalemi, okuba gye muli abaddu n'abazaana: naye nammwe temuliiko byonoono byammwe mmwe bye mwayonoona Mukama Katonda wammwe?
11 Kale nno mumpulire, muzzeeyo abasibe be muwambye ku baganda bammwe: kubanga ekiruyi ekikambwe ekya Mukama kibaliko.
12 Awo abamu ku mitwe gy'abaana ba Efulayimu, Azaliya mutabani wa Yokanani, Berakiya mutabani wa Mesiremosi, ne Yekizukiya mutabani wa Salumu, ne Amasa mutabani wa Kadalayi ne bayimirira okuziyiza abo abaava mu ntalo,
13 ne babagamba nti Temuyingizanga wano abasibe: kubanga mwagala ekyo ekirituleetako ekyonoono eri Mukama okwongera ku bibi byaffe ne ku kwonoona kwaffe: kubanga okwonoona kwaffe kunene, era waliwo ekiruyi ekikambwe eri Isiraeri.
14 Awo abasajja abakutte ebyokulwanyisa ne baleka abasibe n'omunyago mu maaso g'abakulu n'ekibiina kyonna.
15 Abasajja abaatuddwa amannya gaabwe ne bagolokoka ne baddira abasibe, ne bambaza omunyago abo bonna mu bo abaali obwereere mu bo n'omunyago, ne babawa engoye, n'engatto, ne babaliisa ne babanywesa ne babasiiga amafuta, ne basitulira ku ndogoyi bonna ku bo abanafu, ne babatuusa e Yeriko ekibuga eky'enkindu eri baganda baabwe; awo ne balyoka baddayo e Samaliya.
16 Mu biro ebyo kabaka Akazi n'atumira bakabaka b'e Bwasuli okumuyamba.
17 Kubanga Abaedomu baali bazze olw'okubiri ne bakuba Yuda ne banyaga abasibe.
18 Era n'Abafirisuuti ne batabaala ebibuga eby'omu nsenyi n'eby'omu bukiika obwa ddyo obwa Yuda, ne bamenya Besusemesi ne Ayalooni ne Gederosi ne Soko n'ebibuga byako ne Timuna n'ebibuga byako, Gimuzo nakyo n'ebibuga byako: ne babeeranga omwo.
19 Kubanga Mukama yatoowaza Yuda olwa Akazi kabaka wa Isiraeri; kubanga yali akoze eby'ekyejo mu Yuda n'ayonoona nnyo Mukama.
20 Awo Tirugasupiruneseri kabaka w'e Bwasuli n'ajja gy'ali, n'amweraliikiriza naye n'atamuwa maanyi.
21 Kubanga Akazi yaggya ekitundu ky'ebintu mu nnyumba ya Mukama ne mu nnyumba ya kabaka n'ey'abakulu, n'akiwa kabaka w'e Bwasuli: naye ne kitamuyamba.
22 Ne mu kiseera mwe yalabira ennaku ne yeeyongera nate okusobya Mukama, oyo kabaka Akazi.
23 Kubanga yawaayo ssaddaaka eri bakatonda b'e Ddamasiko abaamukuba: n'ayogera nti Kubanga bakatonda ba bakabaka w'e Busuuli babayamba kyennaava mpaayo ssaddaaka eri bo bannyambe. Naye ne bamuzikiriza ne Isiraeri yenna.
24 Akazi n'akuŋŋaanya ebintu eby'omu nnyumba ya Katonda, n'atemaatema ebintu eby'omu nnyumba ya Katonda, n'aggalawo enzigi z'ennyumba ya Mukama; ne yeekolera ebyoto mu Yerusaalemi mu buli kafo.
25 Ne mu buli kibuga kya Yuda kinnakimu n'akolamu ebifo ebigulumivu okwotereza obubaane bakatonda abalala, n'asunguwaza Mukama Katonda wa bajjajjaabe.
26 Era ebikolwa bye ebirala byonna n'amakubo ge gonna, ebyasooka n'ebyamalirwako, laba, byawandiikibwa mu kitabo kya bassekabaka ba Yuda ne Isiraeri.
27 Akazi ne yeebakira wamu ne bajjajjaabe ne bamuziika mu kibuga, mu Yerusaalemi; kubanga tebaamuyingiza mu masiro ga bassekabaka ba Isiraeri: Keezeekiya mutabani we n'amuddira mu bigere.


text:
Yeremiya Jeremiah
Chapter 23
1 Zisanze abasumba abazikiriza abasaasaanya endiga ez'omu ddundiro lyange! bw'ayogera Mukama.
2 Mukama Katonda wa Isiraeri kyava ayogera bw'ati eri abasumba abaliisa abantu bange nti Musaasaanyizza ekisibo kyange ne mubagoba, so temwabalambula; laba, ndireeta ku mmwe obubi obw'ebikolwa byammwe, bw'ayogera Mukama.
3 Era ndikuŋŋaanya abafisseewo ku kisibo kyange okubaggya mu nsi zonna gye nnabagobera, ne mbakomyawo mu bisibo byabwe; era balyala balyeyongera.
4 Era ndissaawo abasumba ku bo abalibaliisa: kale nga tebakyatya nate so tebalikeŋŋentererwa, so tewaliba balibula, bw'ayogera Mukama.
5 Laba, ennaku zijja, bw'ayogera Mukama, lwe ndirosa eri Dawudi Ettabi ettuukirivu, era alifuga nga ye kabaka, era alikola eby'amagezi, era alituukiriza emisango n'eby'ensonga mu nsi.
6 Mu mirembe gye Yuda alirokoka ne Isiraeri alibeera mirembe: era lino lye linnya ye ly'alituumibwa nti Mukama bwe butuukirivu bwaffe.
7 Laba, nnaku kyeziva zijja, bw'ayogera Mukama, lwe batakyayogera nate nti Nga Mukama bw'ali omulamu eyaggya abaana ba Isiraeri mu nsi y'e Misiri;
8 naye nti Nga Mukama bw'ali omulamu eyaggya ezzadde ery'ennyumba ya Isiraeri mu nsi ey'obukiika obwa kkono ne mu nsi zonna gye nnabagobera n'abalinnyisa n'abatwala; era balibeera mu nsi yaabwe bo.
9 Ebya bannabbi. Omutima gwange munda yange gumenyese, amagumba gange gonna gakankana; nninga omutamiivu, era ng'omuntu awanguddwa omwenge; ku lwa Mukama n'olw'ebigambo bye ebitukuvu.
10 Kubanga ensi ejjudde abenzi; kubanga ensi ekungubaga olw'okulayira; amalundiro ag'omu ddungu gakaze; n'amagenda gaabwe mabi, n'amaanyi gaabwe si malungi.
11 Kubanga nnabbi era ne kabona boonoonefu; weewaawo, nu nnyumba yange mwe nnalabira obubi bwabwe, bw'ayogera Mukama.
12 Amakubo gaabwe kyegaliva gabeera gye bali ng'obuseerezi mu kizikiza: balisindikibwa ne bagwa omwo: kubanga ndibaleetako obubi, gwe mwaka mwe balibonerezebwa, bw'ayogera Mukama.
13 Era ndabye obusirusiru ku bannabbi ab'e Samaliya; balagula ku lwa Baali ne bakyamya abantu bange Isiraeri.
14 Era ndabye ekigambo eky'ekivve ne ku bannabbi ab'e Yerusaalemi; benda era batambulira mu by'obulimba, ne banyweza emikono gy'abo abakola obubi, ne wataba akyuka okuleka obubi bwe: bonna bafuuse gye ndi nga Sodomu, n'abali omwo nga Ggomola.
15 Mukama w'eggye kyava ayogera bw'ati ebya bannabbi nti Laba, ndibaliisa obusinso, era ndibanywesa amazzi ag'omususa: kubanga mu bannabbi ab'e Yerusaalemi obwonoonefu mwe buvudde okubuna ensi yonna.
16 Bw'ati bw'ayogera Mukama w'eggye nti Temuwuliranga bigambo bya bannabbi ababalagula; babayigiriza ebitaliiko kye bigasa: boogera okwolesebwa okuvudde mu mutima gwabwe bo, so okutavudde mu kamwa ka Mukama.
17 Bagamba olutata abo abannyooma nti Mukama ayogedde nti Muliba n'emirembe; na buli muntu atambulira mu bukakanyavu bw'omutima gwe ye bamugamba nti Tewaliba bubi obulibajjira.
18 Kubanga ani eyali ayimiridde Mukama w'ateeseza ebigambo, ategeere awulire ekigambo kye? ani eyali yeetegerezza ekigambo kyange n'akiwulira?
19 Laba, kibuyaga wa Mukama, kye kiruyi kye, afulumye, weewaawo, kibuyaga w'akazimu: aligwa ku mutwe gw'ababi.
20 Obusungu bwa Mukama tebulidda okutuusa lw'alimala okutuukiriza, okutuusa lw'alikomekkereza omutima gwe bye gumaliridde: mu nnaku ez'oluvannyuma mulikitegeerera ddala.
21 Saatuma bannabbi abo, naye ne baddukana mbiro: saayogera nabo, naye ne balagula.
22 Naye singa bayimirira mu kuteesa kwange, kale bandiwulizza abantu bange ebigambo byange, era bandibakyusizza okuleka ekkubo lyabwe ebbi n'obubi obw'ebikolwa byabwe.
23 Nze ndi Katonda ali okumpi, bw'ayogera Mukama, so siri Katonda ali ewala?
24 Waliwo ayinza okwekweka mu bifo eby'ekyama ne simulaba? bw'ayogera Mukama. Sijjula ggulu n'ensi? bw'ayogera Mukama.
25 Mpulidde bannabbi bye boogedde abayima mu linnya lyange okulagula eby'obulimba, nga boogera nti Ndoose, ndoose.
26 Ebyo birituusa wa okuba mu mutima gwa bannabbi abalagula eby'obulimba; bannabbi ab'obukyamu obw'omu mutima gwabwe bo?
27 Abalowooza okwerabiza abantu bange erinnya lyange olw'ebirooto byabwe bye babuulirana buli muntu munne, nga bajjajjaabwe bwe beerabira erinnya lyange olwa Baali.
28 Nnabbi aloota ekirooto abuulirenga ekirooto, n'oyo alina ekigambo kyange ayogerenga ekigambo kyange n'obwesigwa. Ebisusunku kiki okwenkana n'eŋŋaano? bw'ayogera Mukama.
29 Ekigambo kyange tekifaanana muliro? bw'ayogera Mukama; era tekifaanana nnyondo eyasaayasa olwazi?
30 Kale, laba, ndi mulabe wa bannabbi, bw'ayogera Mukama, ababba ebigambo byange buli muntu ku munne.
31 Laba, ndi mulabe wa bannabbi, bw'ayogera Mukama, abaddira ennimi zaabwe ne boogera nti Ayogera.
32 Laba, ndi mulabe w'abo abalagula ebirooto eby'obulimba bwabwe n'olw'okwenyumiriza kwabwe okutaliimu: naye saabatuma so saabalagira; so tebaligasa bantu bano n'akatono, bw'ayogera Mukama.
33 Awo abantu bano oba nnabbi bwe balikubuuza nga boogera nti Omugugu gwa Mukama kye ki? kale n'obagamba nti Mugugu ki! Ndibagoba, bw'ayogera Mukama.
34 Ne nnabbi ne kabona n'abantu abalyogera nti Omugugu gwa Mukama, ndibonereza omuntu oyo n'ennyumba ye.
35 Bwe muti bwe muligamba buli muntu munne na buli muntu muganda we nti Mukama azzeemu ki? era nti Mukama ayogedde ki?
36 N'omugugu gwa Mukama temukyagwatula nate: kubanga buli muntu ekigambo kye ye kye kiriba omugugu gwe; kubanga mwanyoola ebigambo bya Katonda omulamu, ebya Mukama w'eggye Katonda waffe.
37 Bw'oti bw'oba ogamba nnabbi nti Mukama akuzzeemu ki? era nti Mukama ayogedde ki?
38 Naye bwe mulyogera nti Omugugu gwa Mukama; Mukama kyava ayogera bw'ati nti Kubanga mwogera ekigambo ekyo, nti Omugugu gwa Mukama, nange mbatumidde nga njogera nti Temwogeranga nti Omugugu gwa Mukama;
39 kale, laba, ndibeerabirira ddala, era ndibasuula n'ekibuga kye nnabawa mmwe ne bajjajjammwe okuviira ddala we ndi:
40 era ndibaleetako ekivume ekitaliggwaawo n'ensonyi ezitalivaawo ezitalyerabirwa.